14 январь, 2021, 16:34\nТеглар:Шахтёр | ФК Металлург | Андрей Шипилов\nУнинг фаолиятида янги саҳифа очилди.\nШаҳзод Убайдуллаевнинг “Металлург”дан “Шахтёр” клубига трансфер қилингани яхши янгиликлардан бири бўлди. Қолаверса, бу кутилаётган трансфер эди. Ҳамюртимизнинг ўйини Беларусь клубига ёқиб қолгани учун унга жиддий қизиқишди. Натижада “Металлург” билан келишувга эришди.\nШаҳзоднинг фаолиятида эса янги саҳифа очилди. Илк бор легионер сифатида хорижда тўп суради. Унинг олдида Европа Чемпионлар лигаси саралаш баҳсларида қатнашиш имконияти ҳам бор. Муҳими, у ўсадиган ҳужумчи эканлигини ўтган йиллар давомида кўрсатиб қўйди.\n“Металлург” бош мураббийи Андрей Шипилов Убайдуллаевнинг “Андижон”даги ўйинларини кўриб дарҳол жамоасига таклиф қилганди. Натижада у Андрей Сергеевич қўли остида янада шаклланди. Тажрибасини оширди. Терма жамоага чақирилгани ҳам бежиз эмас. Энди бўлса, катта сакрашга эришиб, Жасур Яхшибоевнинг собиқ клубига кўчиб ўтди.\nБошқалардан кўра, Убайдуллаевни яхшироқ билган Шипилов собиқ футболчисининг янги клубига кўчиб ўтганига муносабати, унинг имкониятлари каби масалаларда ўз фикрини билдирди.\n- Шаҳзод Убайдуллаев ҳақида шуни айтишим мумкинки, унинг янги клубга кўчиб ўтганидан хурсандман, - дея гап бошлади, Шипилов. - У билан бевосита ҳамкорлик қилганим боис қандай савиядаги футболчи эканини яхши биламан. Шаҳзод Убайдуллаев Беларусь клуби билан битим имзолади. Илгари “Металлург”да футболчи билан шартнома тузганимизда унда шундай банд бор эди. Яъни, ўша қўшимча бандда четдан муносиб таклиф бўлса, қўйиб юбориш кўзда тутилганди. Нафақат у, балки клубимиздаги бошқа исталган футболчиларда ҳам шундай қўшимча бандлар бор. Кимга четдан яхши таклиф келиб тушса, қўйиб юборишга келишганмиз. Бу албатта кишини хурсанд қилмасдан қолмайди. Беларусь, Украина, Россиядан таклиф бўлса, ўйинчиларимизни муаммосиз трансфер қила оламиз. Убайдуллаевнинг кетганидан барчамиз қувондик.\nУ бизнинг клубда унчалик кўп ўйнамади, бор-йўғи бир йил тўп сурди. Лекин шу вақт ичида олдинга катта сакраш қилди. Яхши ўйнагани боис терма жамоага чақирилди, чет клублардан қизиқиш бўлди. Шунинг пировардида хорижга кетди. Бунда бизнинг клубда ишлаётган раҳбарлар, менежерлар, умуман ҳамманинг ҳиссаси борлигидан ҳурсандмиз. Жамоамиз ўйинчиларнинг ривожланишига ҳисса қўшяпти. Бу билан биз футболчининг фаолиятини синдириш эмас, аксинча янада ўсишига ёрдам бераётганимиздан хурсандмиз. “Шахтёр” билан шартнома измолагани, Шаҳзодга кейинчалик янада кучли клубларга ўтиш учун унда имконият юқорироқ бўлади. Чунки чемпионлар лигаси саралаш баҳсларида қатнашади. Бошқа давлат клубларининг ҳам эътиборини қозониш учун унда зўр имконият юзага келди. Менимча, Шаҳзод “Шахтёр”да унчалик узоқ қолмайди. Кўпи билан 1 - 1-5 йилдан кейин фаолиятида яна олдинга қадам ташлаш имкони бўлади, бунга аминман. У жуда кучли футболчи. Шунинг эвазига мақом жиҳатидан Беларусь биринчилигидан юқорида турувчи чемпионатлардан бирига ўтиб бемалол ўйнай олади. Аста- секинлик билан Убайдуллаевнинг фаолияти шу тариқа ривожланиб бораверади. Бунда бизни ҳам озми-кўпми меҳнатимиз бор. Шу ҳолат бизни қувонтирмасдан қўймайди. Гарчи у жамоамизда узоқ вақт ўйнамаган бўлса ҳам. Бу ҳам жамоамиз учун ўзига хос стратегия.\nТрансфернинг икир-чикирларини тўлиқ айта олмайман. Чунки бундан бехабарман. Буни клуб раҳбарлари билишади. Умуман, жамоада ўйинчилар келиб кетаверади. Лекин бошқаларнинг эътиборини қозонадиган доим ҳам чиқавермайди. Лекин шуниси бизни қувонтирадики, клубимизда яна иқтидорли футболчилар бор. Жумладан, Маҳмуд Қудратуллаев, яна бир тожикистонлик 17 ёшли футболчимиз Муҳаммадали Азизбоев ҳам бор. Уни ҳам келажаги бор, яхши ижрочиларимиздан бири бўлиши кутиляпти. Яна бошқа кўз остимизга олиб қўйган ҳамда кўрикка чақирилган ўйинчилар ҳам йўқ эмас. Қудратуллаевдан ҳам умидимиз катта. Уни терма жамоага ҳам чақиришган. Равшан Ҳайдаров бошчилигидаги жамоада тўп суради. Дастлаб ўринбосарлар жамоамизда ўйнади. Аста-секин ўзини кўрсатгач, асосий клубга жалб қилинди. Шунинг эвазига ёшлар термасига таклиф этилди. Бизда ёш футболчилар билан яхши ишлаш самарали йўлга қўйилган. Чунки бундай ҳолатлар биринчи марта кузатилаётгани йўқ. Турли ёшдаги термаларимизга муносиб йигитларни етиштириб беришга ҳаракат қилаверамиз, - деди “Металлург” устози.\nАндрей Шипилов: Кейинги босқичдаги рақибимиз АГМК бўлишини айтгандим, адашмаган эканман


Амортизаторлар эскиришининг 8 та асосий белгилари\nBosh sahifaBlogАмортизаторлар эскиришининг 8 та асосий белгилари\nЙўлга отланишдан олдин автомобилнинг мутлақо созлигига амин бўлиш керак. Ҳозир шу билан шуғулланамиз – амортизаторларни текшириб кўрамиз.\nАмалиёт кўрсатишича, амортизаторлар биттадаёқ ишдан чиқиб қолмайди. Балки узоқ вақт давомида етилиб боради. Шу сабабли, ҳар доим ҳам авто соҳиби автомобиль иш қобилияти камайишининг сабабини ўз вақтида аниқлай олмайди. Лекин баъзи белгилар борки, улар муаммо ҳақида хабар беради ва диагностикага бориш кераклигини билдиради:\nавтомобиль у ёқдан бу ёққа чайқалади;\nтормоз йўли узайган. Янги амортизаторнинг тормоз йўли 31,70 метрни ташкил қилади, эскирганда – 35,6 метрга етади;\nчуқурларга қаттиқ тушилади;\nкескин тўхташда кузов олдинга кетиб қолади, тезлик оширилганда – орқага;\nавтомобилнинг суриб кетилиши;\nпокришкаларнинг тез эскириши.\nҲар қандай диагностика кўздан кечиришдан бошланади. Шу тарзда амортизаторларнинг ҳолатини аниқлашади. Масалан, амортизатор корпусидаги мойнинг мавжудлиги, занглаш излари ва штоклардаги бошқа нуқсонлар унинг носозлигидан дарак беради.\nШиналардаги бетартиб доғлар, покришкаларнинг тез ва оқланмаган эскириши, пружиналар ва тепа таянчларнинг шубҳали аҳволи (занг изи, шикастланиши) муаммога далолат қилади. Осилма элементларига келсак, кўз зийраклигига ишониш ярамайди, профессионалларга мурожаат қилган маъқул.\nАфсуски, эскирган амортизатор ҳам бинойидек кўриниши мумкин. Мана шу ҳолат амортизатор ишчи ҳолатда деган хаёлга бориб, адашишга сабаб бўлади. Аслида эса, ички элементларда муаммолар бўлиши мумкин ва бу ҳолатда, кўздан кеичришнинг ўзи билан кифояланиб бўлмайди.\nАмортизаторларнинг кўз билан, мустақил диагностика қилишнинг кенг тарқалган усули – автомобилни силкитиб кўришдир. Автомобилнинг бир томонини яхшилаб чайқатиш керак ва тебраниш қанчалик тез тугашини кузатиш керак. Агар силкитилгандан кейин автомобиль яна бир қанча марта тебранса, демак амортизатор эскирибди. Бундай манипуляция давомида амортизаторнинг инқирозли ҳолати аниқланади. Яна бир нохуш янгилик – қотиб қолган амортизатор авто чайқалишига умуман йўл қўймайди. Мустақил кўздан кечиришдаги олтин қоида – ҳаддан ошмаслик. Баъзилар аниқ диагноз қўйишга шунчалик интиладиларки, автони қаттиқ чайқатиб, кузов деталларига зарар етказиб қўядилар.\nҲаракат давомида автомобиль мустақиллик намоён этса – руль бошқарувига яхши бўйсунмаса, у ёқдан бу ёққа чайқалса, бу амортизатор носозлиги белгиси бўлиши мумкин. Боз устига, бундай ҳолат катта тезликда эмас, балки ўртача юришда ҳам кузатилиши мумкин.\nАмортизаторнинг шикастланиши ва эскириши тормоз йўли узайишига олиб келади ва авариявий вазиятлар юзага келишига сабаб бўлади. Нима бўлганда ҳам, автомобиль бошқарувида бирор ўзгаришлар рўй берганда диагностика мутахассисларига бориш маъқул.\nДиққат! Осилма ҳолатини текширишнинг энг самарали, енгил ва арзон усули – диагностика доирасида ўлчов ўтказиш. Хулоса амортизаторга тааллуқли бўлиши шарт эмас. Гап шундаки, битта унсурнинг носозлиги ҳам якуний кўрсаткичларга таъсир қилади (бу амортизатор бўлмаслиги ҳам мумкин). Диагностикани кўзи пишган, тажрибали профессионал ўтказгани маъқул. Устага қўнғироқ қилинг ва учрашишга олдиндан келишиб олинг, у саволларга батафсил жавоб беради. Мутахассисларнинг контактларини БУ ЕРДА олса бўлади.


Абитуриентлар учун энг фойдали маслаҳатлар » Sensorika - Интернет центр города Навои, Узбекистан – sensorika.uz\nSensorika » Новости Навои » Абитуриентлар учун энг фойдали маслаҳатлар\n9-06-2016, 10:01 - Marketing - Новости Навои\nСаноқли ойлардан кейин олий ўқув юртларига кириш имтиҳонлари бўлиб ўтади. Айни пайтларда эса аксарият абитуриентлар билим олиш, мактаб ва коллежларда эгаллаган билимларини такрорлашга қаттиқ киришган. Кимдир репетитор ёллаб, машғулотларга қатнаётган бўлса, кимдир мустақил шуғулланмоқда. Демак, бўлғуси талабалар эътибор қаратиши лозим бўлган тавсиялар қуйидагилардан иборат.\nАйрим абитуриентлар имтиҳон бошланишига бир кун қолганда: "Қанийди яна бир ҳафта вақт берилсаю яхшилаб такрорлаб олсам”, деб орзу қилади. Бундай ҳолга тушиб қолмаслик учун синовларга вақт борида тайёргарлик кўриб бориш керак. Бунинг учун вақтингизни самарали тақсимлаб чиқинг. Ҳар хил фойдасиз машғулотлар, "Одноклассники”, "Фейсбук” ёки Telegram учун қимматли вақтингизни исроф қилманг.\nШифокорлар абитуриентлар эрталабки нонуштага катта эътибор қаратиши кераклигини уқтиради. Эрталабки овқат кишига кун давомидаги зарур энергияни беради. Эрталаб организм "уйқудан уйғониши” учун бир стакан сув ичинг, орадан қанчадир вақт ўтиб овқат енг. Нонушта клетчатка ва оқсилга бой бўлиши шарт: сули бўтқаси (овсяная каша), тухум, ёғсиз творог, пишлоқ, ёнғоқ, хўл ва қуруқ мевалар.\nСхемалар, жадваллар ва диаграммалар абитуриентнинг энг яқин дўстларидир. Визуал ҳолатда берилган информация мияда осонроқ эсда қолади. Уларни ўзингиз тайёрласангиз, янада яхши. Чунки бу хотира санъати – мнемониканинг айни ўзидир. Ватерлоо университети (Канада) олимларининг таъкидлашича, чизиш — эслаб қолишнинг энг самарали усулидир. Визуал "шпаргалка”ларни яратиш учун рангли фломастер ва ручкалардан фойдаланинг. Улар ёрдамида энг муҳим маълумотларга белги қўйиб боринг.\nClick тизими орқали тест натижаларини билишингиз мумкин.


Мирза Азизовга табрик! » MUZAFFAR.UZ\nЎзбекистон Республикаси халқ артисти, Халқаро "Чингиз Айтматов" мукофоти совриндори, "Муқимий" номидаги Ўзбекистон Давлат мусиқали театри директори - Мирза Азизовни театр жамоаси, мухлислари ва Muzaffar.uz сайтининг ижодий жамоаси номидан муборакбод этамиз!\nМирза Азизов 1963 йил 22 май куни Наманган вилоятининг Чуст туманида туғилган. 1987 йилда ҳозирги Ўзбекистон давлат санъат ва маданият институтини тугатган. Мирза Азизовнинг театр ва кино соҳасида меҳнатлари ҳукуматимиз томонидан эътироф этилиб, 1999 йил Ўзбекистонда хизмат кўрсатган артист, 2015 йилда Ўзбекистон халқ артисти унвонлари билан тақдирланган.\nЧоп этилган: 4-07-2018, 08:38


ЖССТ коронавируснинг янги штамми нега айнан “омикрон” деб номланганига изоҳ берди\nЖССТ коронавируснинг ЖАРда илк бор қайд қилинган янги штаммига грек алифбосининг 13- ва 14-ҳарфлари: “ню” (nu) ва “кси” (xi)ни ўтказиб юбориб, нега айнан 15-ҳарфи – “омикрон” номи берилганига изоҳ берди.\nТашкилотда таъкидланишича, бу турли тилларда тушунмовчилик юзага келмаслиги мақсадида амалга оширилган. Мисол учун, nu ҳарфи талаффуз этилиши инглизча сўз new (янги)га ўхшаш, xi эса Хитойда кенг тарқалган фамилиялардан бири каби талаффуз этилади (жумладан, Хитой раиси Си Цзиньпин фамилияси шундай айтилади).\nЖССТ матбуот хизматида ташкилот касаллик ва вирусларни белгилашда “маданий, миллий, ҳудудий, касбий, ижтимоий камситишдан” қочишга ҳаракат қилиши таъкидлаб ўтилган.\nЖумладан, халқаро ташкилот 2021 йил майидан коронавируснинг штаммларини белгилашда географик номлардан воз кечиб, “хавотир ва қизиқиш уйғотувчи” вариантларни грек алифбоси ҳарфлари билан белгилашни бошлаган.\nҲозирда ЖССТ “хавотирли” штаммлар сирасига 5 та штаммни киритган, булар: альфа, бета, гамма, дельта ва омикрон. Вируснинг охирги омикрон штамми ҳақида жанубий африкалик мутахассислар маълум қилишди. Ҳозирда янги штамм билан касалланиш ҳолатлари ЖАРдан ташқари, Британия, Бельгия, Германия, Нидерландия ва Исроилда қайд қилинган.\nЭфиопия ЖССТни Гебрейесусга нисбатан суриштирув ўтказишга чақирди\nCOVID эндемик касалликка айланмоқда – ЖССТ\nЖССТ вакили пандемиянинг охири кўринаётганини айтди\nЖССТ экспертлари болаларни коронавирусга қарши оммавий равишда эмламасликни тавсия қилди


Home Page > > Сайловга тайёргарлик талабга жавоб берадими?\nМамлакатимизда демократик талабларга жавоб берадиган, фуқароларнинг ўз хоҳиш-иродасини эркин билдиришини таъминлайдиган сайлов тизими яратилмоқда.\nЎзбекистон Республикаси Конституцияси ва сайловга оид қабул қилинаётган ҳуқуқий ҳужжатларда сайловларни ташкил этиш, ўтказиш ҳамда фуқароларнинг иштирок этиши билан боғлиқ қоидалар белгилаб қўйилган. Уларга кўра, фуқаролар умумий, тенг, тўғридан-тўғри сайлов ҳуқуқини, ўз хоҳиш-иродасини эркин билдириш ва яширин овоз бериш орқали амалга оширади.\nФуқаролар йиғинлари раислари (оқсоқоллар) сайловини ташкил этиш ва ўтказишга кўмаклашувчи Республика комиссияси раиси, Олий Мажлис Сенати раиси Ниғматилла Йўлдошев раҳбарлигида Ўзбекистон Республикаси Олий Мажлиси Сенати Кенгашининг жорий йил 15 февралдаги «Фуқаролар йиғинлари раислари (оқсоқоллари) сайловига тайёргарлик кўриш ва уни ўтказиш тўғрисида»ги қарорида белгиланган вазифалар ижросини таъминлашга қаратилган видеоселектор йиғилиши бўлиб ўтди.\n2017 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига мувофиқ 2018 йил 15 октябрда қабул қилинган «Фуқаролар йиғини раиси (оқсоқоли) сайлови тўғрисида»ги Қонун янги таҳрирда қабул қилинди. Унга кўра, тизимда янги тартиб ва қоидалар жорий этилди. Жумладан, эндиликда фуқаролар йиғини раиси билан бир вақтнинг ўзида уларнинг маслаҳатчиларини сайлаш тартиби бекор қилинди. Маҳалла раиси аввалги сайловлардан фарқли тарзда уч йил муддатга сайланади. Сайловларнинг шаффоф ва ошкоралигини таъминлаш мақсадида, қонунда фуқаролар йиғини раиси сайловини ташкил этиш ва ўтказиш, сайлов ўтказиладиган сана, вақт ва жой, номзодлар тўғрисидаги ахборот фуқароларнинг ўзини ўзи бошқариш органлари фаолиятини мувофиқлаштириш бўйича кенгашларнинг расмий веб-сайтларига сайлов ўтказилишидан камида беш кун олдин жойлаштирилиши белгиланди. Бундан ташқари, номзодларнинг яқинлари сайловни ташкил этиш ва ўтказишга кўмаклашувчи комиссия ва ишчи гуруҳлар таркибида бўлишига йўл қўйилмайди.\nЖорий йилнинг май ойида бўладиган фуқаролар йиғини раислари (оқсоқоллар) сайловига тайёргарлик кўриш ва уни ўтказишнинг долзарб масалаларига бағишланган йиғилиш вилоят ҳокимлигида ҳам бўлиб ўтди. Унда фуқаролар йиғинлари раислари (оқсоқоллари) сайловини ташкил этиш ва ўтказиш ишларини янада фаоллаштириш юзасидан аниқ вазифалар белгилаб олинди.\nСайлов жараёнлари бошланишига ҳам саноқли кунлар қолди. Аммо айрим мутасаддиларнинг масъулиятсизлиги ва лоқайдлиги сабабли Ўзбекистон фуқаролари учун муҳим ҳисобланган тадбирга тайёргарлик кўришда эътиборсизликка йўл қўйилмоқда. Хусусан, номзодларни танлаш ишлари сусткашлик билан олиб борилмоқда. Воҳамиздаги маҳаллаларнинг каттагина фоизида ҳали номзодлар тўғрисида бир тўхтамга келинмаганлиги ташвишли ҳолатдир. Маълумки, қонун ҳужжатлари билан фуқаролар йиғинлари раислари зиммасига 154 та вазифа юклатилган. Афсуски, баъзи номзодлар сайлов қонунчилигидан, маҳалла раисининг вазифалари нимадан иборат эканлигидан бехабар. Республикамиз бўйича ўтган сайловларда сайланган 35 фоиз раисларнинг ваколати муддатидан олдин тугатилди. Чунки улар халқнинг чинакам маслакдошига айланишига ҳаракат қилишмаган.\nШу ўринда таъкидлаш жоизки, ушбу муҳим сиёсий тадбирга сектор раҳбарлари фаол иштирок этиши лозим. Ҳудуднинг ижтимоий-иқтисодий ривожланиши, аҳолининг маҳаллий аҳамиятга молик муаммоларини ҳал этиш, эзгу ташаббусларини қўллаб-қувватлаш, жиноятчиликнинг олдини олиш, тадбиркорликни ривожлантириш борасида улар сайланадиган раис билан ҳамкорликда ишлайди.\nКўрилганлар сони: 1885


Ўзбекистон Уругвайга 0-2 ҳисобида ютқазди\nФутбол бўйича Ўзбекистон ўсмирлар терма жамоаси Уругвай термасига 0-2 ҳисобида бой берди.\nМексикада ўтаётган 17 ёшгача бўлган ўсмирлар ўртасидаги жаҳон чемпионатининг чорак финали якшанба куни Монтеррей шаҳрида бўлиб ўтди.\nЎзбек ва уругвайлик футболчилар учрашув бошида бир хил ўйин кўрсатди. Лекин 1-таймнинг 30-дақиқасида Уругвай ҳужумчиси Сантьяго Шармиони Ғанишер Холмуродов дарвозасини забт этди. Ўйиннинг биринчи ярми 1-0 ҳисобида якунланди.\nЎзбеклар 2-таймни шиддат билан бошлади ва Уругвай жарима майдончасига бир неча марта тўп билан бостириб кирди. Шунга қарамай 2-таймнинг ярмига бориб, Родриго Агуерре Ўзбекистон дарвозасига иккинчи голни урди.\n76 дақиқада ўзбеклар ҳимоячиси Муҳсинжон Убайдуллаев ўз жарима майдончасида уругвайлик Гильермо Мендезни оёғидан чалиб юборди ва рефери пенальти берди. Ўзбек дарвозабони Холмуродов 11 метрдан тепилган тўпни қайтарди.\nЛекин Ўзбекистон терма жамоаси ўйиннинг охиригача ҳисобни оча олмади.\nЭнди Уругвай термаси 7 июл куни Гуадалаҳарада ярим финалда Япония ёки Бразилия билан майдонга тушади.


Амстердам | Fayzbog.uz\nБўш вақтларимни кино, сериал кўриш билан ўтказаман. Кейин кўрган кино, сериалларимни реал ҳаёт билан солиштираман. Сериаллар анча қизиқроқ. Тўғри, у ердаги воқеалар ривожи одамлар кўриши учун атайлаб бўрттирилади. Ҳар бир янги қисмида кимдир ўлади, хотини аслида синглиси бўлиб чиқади ва ҳоказо. Бутун дунёни қутқариш қанақадир бир «алкаш», «наркоманнинг» зиммасига юклатиладими-ей, хуллас-да.\nРеал ҳаёт билан солиштираётганда ўша бўрттирилган жойларини пасайтириб, солиштираман қўлдан келганча. Хаёлпарастлигим бор.\nХуллас, битта сериал хақида гапириб бермоқчиман сизларга. Номи «Прослушка», кўпчилик кўрган бўлса керак. Балтимор хақида. Қисқача маъноси — 5 сезон давомида Балтиморни «одамбашара» шаҳарга айлантиришга ҳаракат қилишади. Фойдаси бўлмайди. Балтиморда кўчалар бўйида бемалол наркотик сотиб ўтиришаркан. Кўчадан ўтаётган одамдан сўрашади, «тозасидан бор, тортасанми?» деб. Бемалол, бехижолат. Сизнинг тасаввурингизга сингдириш учун буларни осонроқ тарзда тушунтираман — ҳалиги, кўчаларда, бозорларда «валютчиклар» сиздан «ока, доллар ё рублиз борми?», дея сўрашадию, худди шунақа-да буям. Фақат бизда ноқонуний валюта бўлса, уларда ноқонуний наркотик моддалари.\n«Наркобарон»ларни хар тарафдан қисишади, қамашади, давлат қўлидан келганича уларни йўқ қилишга ҳаракат қилади. Биттасини олиб бориб тиқса, иккинчиси яна ўша жойда пайдо бўлади. Фойдаси йўқ…\nКунлардан бир куни шаҳарга янги бош инспекторни тайинлашади. Теппадагилар ундан натижа талаб қилишади. Ҳар селекторда… эээ, тфу, мажлисда уни ўрнидан турғазиб гапираверишлари жонига теккан инспектор, охири битта катта таваккалликка қўл уради — шаҳардаги ҳамма «наркобарон»ларга, шаҳар чеккасидан битта қаровсиз квартал бераман, ўша жойда хоҳлаган ишингни қил, тегинмайман, деган таклиф билан чиқади. Аввалига улар ишонишмайди, кейин таваккал қилиб, бориб сотиб кўришади. Қараса, ростдан ҳам ҳеч ким уларга қаршилик қилмайди, аксинча, шаҳар ўртасида наркотик сотаётганларнинг барчасини полицияни ўзи ушлаб, ўша кварталга олиб бориб қўяди. Ўша кварталга «Амстердам» деб ном ҳам қўйиб олишади.\nТез орада шаҳарда жиноятлар камаяди. Тўғри-да, «наркоманларнинг» ҳаммаси шаҳар четига чиқиб кетган бўлса, яна қанақа жиноят бўлиши мумкин? Шу ўринда «катталар» ҳам мажлисларда инспекторни ўрнидан турғизмай қўйишади, статистика яхшилангани учун уни намуна қилиб кўрсатишади. Мақтовлар ёпиштиришади.\n«GM»даги ўзгаришлар менга ёқди. Ҳеч қандай мавҳумлик йўқ, машинанг қачон чиқишини аниқ биласан, шартнома олиш муаммосиз, ишонч телефонлари ишлаб ётибди. Ҳеч қанақа «шапка» йўқ. «Бироқ, қиммат бўлди-да», дейсанми? Нимаси қиммат? Авваллари ҳам шу пулинг кетардию, худди шу машинани олишга, тўғрими?! Худди шунча кетарди, тан ол. Фақат у вақтлари ноқонуний тарзда берардинг шу пулни. Ҳозир эса, қонуний қилиб қўйишди. Ҳеч қанақа хавотир, ҳадиксиз берасан. Ёқди менга.\n«Супер» контрактни-чи, кўрдингларми? Қандай заргарона тарзда ўйлаб топилган система! Болангни ўқишга киргизиш учун кимларгадир ялиниб, илтимос қилиб, пулингни долларга айлантириб берардинг. Шундаям боланг ўқишга киришига ваъда бермасди ҳеч ким. «Фифти-фифти » эди. Мана ечим — энди худди ўша пулни кўтариб, олиб бориб давлатнинг ўзига топширасан. Мана кўрасан, боланг ўқийди. Аниқ. Жавоб.\nКатта муаммолар ечим топяпти. Битта яхшигина муаммо қолди: «конвертация». Менимча, бу муаммо хам яқин кунларда хал этилади. Қандай қилиб, дейсанми? Теппадаги икки муаммони қай тариқа хал этишган бўлишса, худди шу тарзда-да! Яъни, кўча курсини давлат курсига тенглаштириб қўйишади, вассалом. Албатта, давлат курсини кўтариб қўйган ҳолда.\n«Амстердам»ни тақдири нима билан якунлаганини ёзмайман. Ўзларинг ўша сериални кўриб, билиб оларсизлар.\nКимга хорижий валюта нақд кўринишда берилади?


Самарқанд вилоятида 15 кунда ер ва сувдан фойдаланишда 264 та қонунбузилиш ҳолатлари қайд этилди\nСамарқанд вилоятида жорий йилнинг 1-15 июль кунларида ўтказилган назорат тадбирларида ер ва сувдан фойдаланишда 264 та қонунбузилиш ҳолатлари қайд этилган. Бу ҳақда «Ўзагроинспекция»нинг вилоят бошқармаси ахборот хизмати хабар бермоқда.\nМаълум қилинишича, «Ўзагроинспекция»нинг вилоят бошқармаси ва туман бўлимлари томонидан 2021 йил июль ойининг дастлабки 15 кунида 649 марта назорат тадбирлари ўтказилган бўлиб, уларда 264 та қонунбузилиш ҳолатлари аниқланган. Қонунбузилиш ҳолатлари юзасидан 176 та маъмурий баённома расмийлаштирилиб, 400 та огоҳлантириш берилган. 79 та ҳолат бўйича ёзма кўрсатмалар берилган, 9 та ҳолат юзасидан тақдимнома киритилган. Ушбу тақдимномаларга асосан, 2 нафар фуқарога нисбатан интизомий жазо чораси белгиланган.\nҚайд этилишича, инспекция органлари томонидан 161та ҳолатда ваколат доирасида маъмурий ишлар бўйича қарорлар қабул қилинган. 15та қонунбузилиш ҳолатлари юзасидан тўпланган ҳужжатлар, қонуний қарорлар қабул қилиш учун ҳуқуқни муҳофаза қилувчи органларга, 15 та ҳолатда судларга юборилган.\nХусусан, инспекциянинг Иштихон тумани бўлими томонидан ўтказилган 111 назорат тадбирларининг 54 тасида, Ургутда 69 та назорат тадбирларининг 47 тасида, Нарпайда 33 тадан 23 тасида ҳамда Паст Дарғомда 38 та назорат тадбирларининг 17 тасида қонунбузилиш ҳолатлари аниқланган.\nМаълумот учун, қишлоқ хўжалиги маҳсулотларини етиштиришда белгиланган агротехник тадбирларни ўз вақтида бажармаслик, сув ресурсларидан оқилона фойдаланиш ҳамда қишлоқ хўжалиги техникаларидан фойдаланиш ва бошқариш юзасидан белгиланган норматив-ҳуқуқий ҳужжатларга риоя этмаслик ҳолатлари юзасидан МЖтКнинг тегишли моддаларига асосан, жазо чораси белгиланган.\nСамарқандда ўз даласига ноқонуний тарзда тамаки эккан фермерга чора кўрилди\nЕр, сув ва техника учун жарималар, 17 минг тонна кам йўқотиш — «Ўзагроинспекция» йиллик ҳисобот тақдим этди


Месси Мбаппе ҳақида ўз фикрини айтди\n24 ноябрь, 2021, 10:55\nТеглар:Килиан Мбаппе | ПСЖ | Лионель Месси\nКилианнинг шартномаси ёзда ўз ниҳоясига етади.\nПСЖ ҳужумчиси Лионель Месси жамоадоши Килиан Мбаппе ҳақида ўз фикрларини билдириб ўтди.\n“Килианнинг миясида нима борлигини ва келаси мавсумда қаерда ўйнашини билмайман. Шу йил Парижда қолганидан хурсандман, холос. У биз учун жуда муҳим футболчи ва мақсадларимиз учун курашмоқда. У жамоага юз фоиз фидойи. У мавсум тугагач, нима қилишни ҳал қилади”, - деди аргентиналик футболчи.\nСўнгги пайтларда Мбаппенинг “Реал”га ўтиши ҳақида жуда кўп гапирилмоқда. Унинг ПСЖ билан амалдаги шартномаси мавсум якунида ўз ниҳоясига етади. Шу сабабли у янги жамоасига эркин агент сифатида кўчиб ўтиши мумкин.\nВенгер ва Зидан юлдузларга бошчилик қилиши кутилмоқда


БОКС: Муроджон Аҳмадалиевдан навбатдаги техник нокаут\nЮртдошимиз Профессионал рингдаги еттинчи жангини еттинчи ғалаба билан якунлади\nБир неча соат аввал, юртдошимиз Муроджон Аҳмадалиев колумбиялик Вильнер Сотога қарши навбатдаги жангини ўтказди. 55,3 кг вазн тоифасидаги 10 раундлик жанг муддатидан аввал якунланди. Ҳамюртимиз жангнинг 4-раундидаёқ рақибини техник мағлубиятга учратди.\nМазкур жанг Муроджоннинг профи рингдаги 7- жанги бўлди. Маълумки, ушбу жангларни барчасида Аҳмадалиев ғалаба қозонган. Сото эса юртдошимиздан анчагина тажрибали бўлиб, бугун у профессионал рингдаги 29-жангини ўтказди. Фаолиятида бугунгини қўшиб ҳисоблаганда етти бора мағлубиятга учраган. 22 та жангда ғалабага эриша олган эди.\nЭслатиб ўтамиз, Муроджон Аҳмадалиев икки йўналиш бўйича жаҳон чемпиони америкалик Даниэль Романга қарши жанг олиб бориши лозим эди. Аммо, Романнинг жароҳати сабаб, бу жанг бекор бўлганди.\n11:57 / 14:09:2019


www.norma.uz сайтининг “Президентнинг 2.05.2017 йилдаги “2017 йил 6 май шанба дам олиш кунини 2017 йил 8 май душанба кунига кўчириш тўғрисида”ги Қарори эълон қилинди.” номли мақоласининг охирга абзасини қуйидагилар келтирилган: -\tҲафтада 6 кун ишлайдиган юридик шахслар иш жадвалида битта дам олиш куни – якшанба билан ҳеч нарса ўзгармайди. Бу шуни англатадики, ушбу корхоналар ходимлари жадвал бўйича ишга ҳам шанба куни, ҳам душанба куни чиқишлари керак ҳамда ўрнатилган иш вақти меъёри уларда ўзгармайди. Лекин, www.kun.uz сайтининг Ўзбекистонликлар қаторасига 3 кун дам олишадими? (http://kun.uz/news/2017/05/02/uzbekistonliklar-katorasiga-3-kun-dam-olisadimi) мақоласида умуман бошқа фикр, яъни олти кунлик иш ҳафтасида ишлайдиганлар ҳам 7, 8, 9 май кунлари дам олади дейилган. Менда туғилган савол менимча бутун олти кунлик иш ҳафтасида ишлайдиганларда ҳам туғилган бўлса керак. Қарордан мақсад 8 майни дам олиш куни деб эълон қилиш эмасми, у ҳолда “Норма”нинг ёзганида ноаниқликлар бор. “Кун”нинг ёзгани тўғри десак, у ҳолда “беш кунлик”лар олти кун ишлаб “олти кунлик”лар беш кун ишлаб қолаётгандек гуё. Менимча ижтимоий адолат юзасидан “олти кунлик”лар 6 май куни (шанба)ни 7 май (якшанба)га, 8 май куни (душанба)ни 6 май куни (шанба)га кўчирса мақсадга мувофиқ бўлар эди. Ёки, шу юзасидан мутассадди ташкилотларнинг расмий шарҳини олиш керак бўлади (айрим сайтларнинг “шундай бўлса керак” қабилидаги гапларидан кўра улар аниқроқ билишади).\nЎзР Президентининг 2.05.2017й. ПҚ-2942-сонли қарорига асосан Меҳнат вазирлигининг ахборот хизмати 2017 йил иш вақтининг давомийлиги ўзгарганлигини эълон қилди. Ушбу эълон вазирликнинг расмий интернет сайтида 5.05.2017 йилда чоп этилган бўлиб, унга кўра 6-кунлик иш ҳафтасида (40 соат) ишлайдиган корхоналар иш вақтининг май ойи учун белгиланган нормасида ўзгариш бўлмади. Яъни улар май ойида жамида 26 иш куни ва 173 соат ишлашлари керак.


Бош сахифа > Янгиликлар > Тараққиёт ва фаровонлик асоси\nТадбирда "Тараққиёт стратегияси" маркази директори Акмал Бурхонов, Республика Маънавият ва маърифат маркази раҳбари Алишер Қодиров, Конрад Аденауэр жамғармасининг юртимиздаги ваколатхонаси координатори Ашраф Алиқулов сўзга чиқиб, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг қабул қилиниши, унинг босқичма-босқич амалга оширилишида Давлат дастурининг ишлаб чиқилиши ва жамоатчилик фикри ҳамда таклифларининг инобатга олиниши, мазкур ҳужжат ижроси юзасидан ҳудудларда олиб борилаётган мониторинг натижалари ва таҳлиллар хусусида тўхталди. Айниқса, қабул қилинган дастур асосида жойларда тарғибот ишларини олиб бориш, бунда ҳамкорликни йўлга қўйиш ижобий самара бераётгани таъкидланди.\nҚайд этилишича, жорий йилги Давлат дастурининг ишлаб чиқилишида кенг жамоатчиликнинг фикри алоҳида ўрганилган. Масалан, бунда фуқаролар томонидан 5 мингдан ортиқ таклифлар билдирилган.\n— Ҳаракатлар стратегиясининг жорий йилга мўлжалланган Давлат дастури ижросига назар ташласак, 231 банддан иборат ҳужжатнинг 132 таси ижроси таъминланган, — дейди "Тараққиёт стратегияси" маркази лойиҳа раҳбари А. Маматхонов. — Масалан, Сайлов кодекси лойиҳасини ишлаб чиқиш белгиланган бўлиб, мазкур ҳужжат айни пайтда кенг муҳокама этилмоқда. Шунингдек, Президентимизнинг Олий Мажлисга Мурожаатномасида ҳокимиятнинг халққа янада яқинроқ бўлишини таъминлашга қаратилган бир нечта таклифлар илгари сурилган эди. Шу асосда жорий йилнинг 20 апрелидан бошлаб интернетда махсус платформа яратилиб, "Менинг фикрим" портали тест режимида ишга туширилди. Айни пайтда бу веб саҳифа ўзининг ижобий жиҳатларини намоён этмоқда. Ўз навбатида вилоятлараро ва ҳудудлар ичидаги жами 74 та чегара постларини тугатиш бўйича амалий ишлар олиб борилди.\nДастурга асосан, хорижий валюта айланишини тартибга солиш, қишлоқ хўжалигини ислоҳ қилиш, маҳсулот етиштириш самарадорлигига эришиш ва озиқ-овқат хавфсизлигини таъминлаш борасида тизимли ишлар амалга оширилмоқда. Шунингдек, стратегиянинг энг катта қисмини эгаллаган 4-йўналиши бўйича 61 та банддан иборат чора-тадбирлар ишлаб чиқилиб, аҳолининг даромадларини ошириш ва ижтимоий қўллаб-қувватлашга алоҳида эътибор қаратилмоқда. Мазкур йўналишда Ўзбекистон Республикасининг "Ногиронлиги бўлган шахсларнинг ҳуқуқлари тўғрисида"ги Қонуни лойиҳаси ишлаб чиқилди ва такомиллаштириб бориляпти.\nСеминарда ҳамкорликни янада кучайтириш, тарғибот ишларида ҳамжиҳатлик ва ташаббускорлик ижобий натижа бериши хусусида фикр алмашилди. Бу борада келгусидаги режалар белгилаб олинди.\nКўрилганлар сони: 4096


Устозимиз, тарих фанлари доктори, профессор, академик Анатолий Сагдуллаевнинг таваллуд айёми билан Ўзбекистон Миллий университети жамоаси номидан чин юракдан табриклаймиз! Устозга узоқ умр, мустаҳкам соғлик тилаб қоламиз! Устознинг “Ўрта Осиё археологияси ва давлатчилиги тарихи” номли илмий мактаби фаолияти бардавом бўлсин!\nСагдуллаев Анатолий Сагдуллаевич 1951 йил 15 июнда Қашқадарё вилояти, Китоб тумани Қайнар қишлоғида туғилган. Китоб шаҳри ўрта мактабида ўқиган. 1968-1973 йилларда Тошкент давлат университети (ТошДУ) тарих факультетининг Ўрта Осиё археологияси кафедрасида таълим олган.\nМеҳнат фаолиятини университетда бошлаган. ТошДУ тарих ва шарқшунослик факультетларида “Археология асослари”, “Ибтидоий жамият тарихи”, “Қадимги Шарқ тарихи” каби фанлардан маърузалар ўқиган, Қашқадарё ва Сурхондарё воҳаларида археологик ишларни олиб борган. 1975 йилда Санъатшунослик институтининг сиртқи бўлими аспирантурасига кирган.\nА.С.Сагдуллаевнинг илмий раҳбарлари атоқли олимлар, академиклар Г.А.Пугаченкова ва В.М.Массон бўлишган. Археологик тадқиқотлар материаллари асосида 1979 йили А.С.Сагдуллаев “Сўнгги бронза ва илк темир даври Шимолий Бақтрия маданияти” мавзусида Ленинград (ҳозирда Санкт-Петербург) археология Институтида номзодлик диссертациясини ҳимоя қилган. 1989 йилда қадимги даврга оид Помир, Ҳиндиқуш ва Каспий денгизи оралиғидаги (Бақтрия, Суғд, Марғиёна, Шимолий Парфия) улкан ҳудуд археологик маълумотлари талқинини қамраб олувчи докторлик диссертациясини Москва давлат университетида ҳимоя қилган.\nИлмий тадқиқотлар билан бирга, Анатолий Сагдуллаев турли йилларда катта ўқитувчи, доцент, ТошДУ тарих факультети декани, профессор ва археология кафедраси мудири вазифаларини бажариб, самарали педагогик фаолиятга бағишлаган. Бундан ўзи ишлаб чиққан махсус курслар ҳамда чоп этган кўп сонли ўқув-услубий ишлар, дарсликлар ва ўқув қўлланмалари дарак беради. Бу борада олим нафақат олий ўқув юртлар талабалари, балки ўрта умумтаълим мактаблари ўқувчилари учун ҳам янги авлод ўқув адабиётларини яратиш ташаббускори бўлган. Библиографияда қайд этилган олий ўқув юртлари учун “Ўрта Осиё археологияси” (А.Кабиров билан), “Қадимги Ўзбекистон илк ёзма манбаларда”, “Ўзбекистон тарихи” (ҳаммуаллифликда), “Ўзбекистонда давлат бошқаруви тарихи” (Ў.Мавлонов билан) ва бошқа ўқув қўлланмалар ҳамда ўқувчилар учун 6-синф “Ўзбекистон тарихи” (В.А.Костецкий ва Н.Норқулов билан, 1998, 2000 йй.), “Қадимги дунё тарихи” (В.А.Костецкий билан, 2003-2017 йиллари мобайнидаги 5 та нашрлар), шунингдек, ўқитувчи-методистлар билан ҳаммуаллифликда ишлаб чиқилган имконияти чекланган болаларга ихтисослашган мактаб ва мактаб-интернатлар 6-7-синфлари учун “Ўзбекистон тарихи” дарсликлари, “Жаҳон тарихи” ва “Ўзбекистон тарихи” бўйича мактаб ўқувчилари учун яратилган тарихий атласлари алоҳида аҳамиятга эга.\n1987-1992 йиллар давомида Анатолий Сагдуллаев ТошДУ тарих факультети декани лавозимида фаолият юритган даврида, факультет битирувчиларидан 22 та иқтидорли ёш тарихчилар, археологлар ва тарихчи-санъатшунослар ўқитувчи лавозимига ишга қабул қилинди. Улардан 15 нафар тарих факультети ўқитувчилари турли йилларда номзодлик, 5 нафари эса докторлик диссертацияларини ҳимоя қилишган.\nЎша пайтларда А.Сагдуллаев ташаббуси билан Ўзбекистон тарихини мақсадли кенг ўқитиш ва ўрганиш масаласига алоҳида эътибор берилди. Тарих факультети Ўзбекистон тарихи кафедрасининг штат жадвали 20 нафар профессор-ўқитувчиларини ташкил этди. 1989 йилда Ўзбекистон олий таълим тизими тарихида илк бор Тошкент давлат университетининг барча факультетлари ўқув режасига “Ўзбекистон тарихи” фанини ўқитиш жорий қилинди. Кейинроқ мазкур фан Ўзбекистоннинг барча олий ўқув юртларида ҳам ўқитила бошланди.\nОлим 1998-2012 йиллар мобайнида Ўзбекистон Республикаси Президенти ҳузуридаги Давлат ва жамият қурилиши академияси қошидаги Ўзбекистоннинг янги тарихи маркази директори лавозимида фаолият олиб борган. Бу билан Ўзбекистон Республикаси Президентининг 1996 йил 19 сентябрдаги “Ўзбекистоннинг янги тарихи марказини ташкил этиш тўғрисида”ги Фармойишига мувофиқ вазифаларни муваффақиятли бажарган, шунингдек, академия тингловчиларига маърузалар ўқиган.\nЎзбекистон Республикаси Вазирлар Маҳкамасининг 1996 йил 16 декабрдаги “Ўзбекистоннинг янги тарихини тайёрлаш ва нашр этиш тўғрисида”ги Қарорига мувофиқ нашр ишларини амалга ошириш жараёнини бошқарган, натижада 3 жилддан иборат “Ўзбекистоннинг янги тарихи” китоби 2000 йилда чоп этилган.\nСагдуллаев Анатолий Сагдуллаевич Ўрта Осиё археологияси, маданияти ва давлатчилиги тарихи бўйича йирик мутахассис. Олим илгари Ўрта Осиё археологияси фанига номаълум бўлган ёдгорликларни кашф этган ва қадимги Бақтрия, Суғдиёна ҳудудларида кўп йиллик дала археологик тадқиқотлари натижасида топган муҳим илмий материалларни илк бор тарих фанига киритган. Бу илмий кашфиётлар ва тадқиқотлар хорижда тан олинган. Ўз илмий мактабини яратган олим. А.С.Сагдуллаев 3 нафар докторлик диссертацияси, 14 нафар номзодлик, 5 нафар тарих фанлари бўйича фалсафа доктори (PhD) ва бир қатор магистратура талабаларининг диссертацияларига илмий раҳбарлик қилган.\nЕвропа комиссиясининг INTAS дастури доирасидаги PACT TIMOUR лойиҳаси бўйича Франция, Россия, Италия, Финляндия олимлари билан ҳамкорлигидаги илмий тадқиқотларда А.Сагдуллаев Ўзбекистон илмий гуруҳига раҳбарлик қилган (2002-2004 й.). Шунингдек, республика доирасидаги бир қатор долзарб аҳамиятга эга грант илмий лойиҳалари бўйича амалга оширилган фундаментал тадқиқотларга раҳбарлик қилган.\nА.С.Сагдуллаев Марказий Осиё халқлари тарихини асотирлаштириш, сохталаштириш ва бўрттириб талқин қилиш, алоҳида халқларнинг тарихда танланганлиги ва маданий афзаллиги ҳақидаги ғояларга ҳамда минтақада у ёки бу замонавий халқнинг давлатчилигини асоссиз ва сунъий равишда қадимийлаштиришга қарши ОАВ воситалари ва илмий нашрлар орқали, ўз долзарблиги билан ажралиб турган амалий ишни изчил олиб борувчи олим. А.Сагдуллаев Ўзбекистон Фанлар академияси ҳақиқий аъзоси Э.В.Ртвеладзе билан ҳамкорликда чоп этган “Современные мифы о далеком прошлом народов Центральной Азии” рисоласида (Тошкент, “Ўзбекистон” ва “Чўлпон” номидаги нашриётлар, 2006, 2007 йил) Марказий Осиё мамлакатларида тарих фанининг ривожи ва тарихий-маданий меросга муносабат масаласига даҳл қилувчи муаммолар ёритилган.\nА.Сагдуллаев библиографиясида тарихий-маданий меросни тарғиб қилувчи, маданият ёдгорликларини асраб авайлаш заруратини ифода этувчи, оммавий ахборот воситаларида эълон қилинган мақолалари ва кенг китобхонлар оммасига мўлжалланган илмий-оммабоп ишлари ҳамда ўзига хос долзарб илмий-бадиий ва хотиралар жанрларда ёритилган “Бактрийская легенда” (1990), “Огненные стрелы” (1993), “Поход Александра Македонского в Согдиану” (2007, 2009), “Разноцветный ветер” (2011, 2019) каби асарлари алоҳида ўрин тутади.\nА.Сагдуллаев фаолияти кўпқиррали бўлиб, у фундаментал олим, шунингдек, 48 йил иш стажига эга моҳир педагог, ижодкор ва ўткир қалам соҳибидир.\nЎзбекистон Республикаси Фанлар академияси Ҳайъати ва тегишли фан ихтисосликлари бўйича фаолият кўрсатаётган ҳақиқий аъзоларининг тавсиясига асосан Ўзбекистон Республикаси Президентининг 2017 йил 29 декабрдаги “Ўзбекистон Республикаси Фанлар академиясининг ҳақиқий аъзоларини тасдиқлаш тўғрисида”ги Фармони билан Анатолий Сагдуллаевич Сагдуллаев Ўзбекистон Фанлар академиясининг ҳақиқий аъзоси этиб тасдиқланди.\nОлим 2020 йилда “Меҳнат шуҳрати” ордени билан мукофотланди. Ҳозирги кунда Мирзо Улуғбек номидаги Ўзбекистон Миллий университети тарих факультети археология кафедраси профессори лавозимида илмий-педагогик фаолиятини амалга оширмоқда. Магистратура йўналиши талабаларига “Ўрта Осиё цивилизацияси ва давлатчилигининг долзарб муаммолари”, “Тарихий реконструкция масалалари” ва бошқа махсус курслардан маърузалар ўқиб, магистрлик, PhD ва тарих фанлари доктори диссертацияларига илмий раҳбарлик қилмоқда.\nА.С.Сагдуллаев Археология Миллий маркази ҳамда Ўзбекистон Миллий университети ҳузуридаги илмий даражалар берувчи Илмий кенгашларнинг аъзоси сифатида юқори малакали кадрлар тайёрлаш жараёнида фаол иштирок этади. Шунингдек, Ўзбекистон Фанлар академияси Тарих институти ҳузуридаги илмий даражалар берувчи Илмий кенгаш раиси бўлган.\nОлим турли илмий ва ижтимоий–маърифий журналлар таҳрир ҳайъати, Ўзбекистон маданий меросини ўрганиш, сақлаш ва тарғиб қилиш Умумжаҳон жамияти Илмий кенгашининг аъзоси.\nкатта ўқитувчиси Ж.Э.Тоғаев


Ўзбекистонлик Facebook фойдаланувчиси бўҳтони учун жиноий жавобгарликка тортилади - Terabayt.Uz\nЎзбекистонлик Facebook фойдаланувчиси бўҳтони учун жиноий жавобгарликка тортилади\nFacebook'даги "Uzbek MDK" саҳифаси фойдаланувчиларидан бири давлат органи ходимига нисбатан тармоқда ёзиб қолдирган шарҳи учун қонун олдида жавоб беради. Бу тўғрида ИИВ нинг Тошкент шаҳар бошқармаси бошлиғи ўринбосари Дониёр Тошхўжаев бугун бўлиб ўтган брифингда маълум қилган. Бу тўғрида газета.uz хабар бермоқда.\nҚайд этилишича, 10 октябрда Uzbek MDK саҳифасида эълон қилинган постда Тошкент шаҳрининг Сергели туманида истиқомат қилувчи аёлга шу йилнинг 27 июлида бир эркак томонидан пичоқ ёрдамида жароҳат етказилгани баён этилган. Жабрланувчи эса Сергели туман судининг мазкур жиноятчига нисбатан чиқарган ҳукмидан норози эканини маълум қилган.\nМаълум бўлишича, мазкур ҳолат бўйича Сергели туман Ички ишлар бошқармаси томонидан "Жиноят кодекси"нинг 277-моддасининг қатор бандлари бўйича жиноий иш қўзғатилган ва туман суди жиноятчини 3 йиллик уй қамоғига ҳукм қилган. Яъни, бу шахсга 20:00 дан 7:00 га қадар кўчага чиқиш, оммавий тадбирларда қатнашиш, спиртил ичимликлар ичиш тақиқлаб қўйилган.\nЖабрланувчи аёл ўзининг шарҳларида бу жиноятчининг жамият учун хавфли шахс экани, у бу жиноятни яна такрорлашини ҳам билдириб ўтган. Шунингдек, постга нисбатан шарҳларда ишни кўриб чиққан терговчи ва судья пора олганликда ҳам айбланган.\nДониёр Тошхўжаевнинг маълум қилишича, суднинг бу қарор экспертиза хулосалари ҳамда вазиятдан обдон ўрганиш асосида қабул қилинган. Жабрланувчи суднинг қароридан норози бўлган тақдирда, буни қонуний йўл билан, қайта кўриб чиқишга ариза бериш орқали ҳал қилиш мумкин эди.\nШунингдек, туман ИИВ бошқармаси бошлиғи ўринбосарининг қайд этишича, мазкур жиноий ишни олиб борган терговчилардан бири туман ИИВ бошқармасига ўзининг шахсиятига нисбатан Facebook тармоғида амалга оширилган туҳматга нисбатан қонун йўли билан чора кўрилишини сўраб мурожаат қилган.\n"Агарда терговчи ва судянинг пора олганлиги бўйича уларда бирор маълумот бўлса, марҳамат, тақдим қилишсин", дейди Дониёр Тошхўжаев.\nЭслатиб ўтамиз, бўҳтон ва уйдирмаларни тарқатганлиги учун фуқаролар "Жиноят кодекси"нинг 139-моддасига кўра жавобгарликка тортиладилар.


➖ Аввало шуни таъкидлаш керакки республикамизда ҳали карантин чоралари бекор қилинмаган, балки юмшатилган. Аммо фуқароларнинг нотўғри тушунганликлари натижасида аҳоли орасида коронавирус инфекцияси қайд этилганлар сони камаймаётганлиги сир эмас.\nБир нарсани унутмаслик керак “мен, сен, улар” дейилганидек, карантин тадбирлари кучайтирилиши ва юмшатилиши бизнинг ҳатти-ҳаракатларимизга боғлиқ, агар биз карантин ва чеклов тадбирларини менсинмас эканмиз, профилактик тадбирларни унутиб қўярканмиз, мутахассис шифокорларнинг тавсияларига риоя этмас эканмиз, у ҳолда касаллик кўпайиб кетишига ва Республика Махсус комиссиясини карантин чоралари кучайтириш тўғрисида қарор қабул қилишга мажбур қиламиз.\nКоронавирус инфекцияси билан касалланганда кўз билан боғлиқ касалликлар ҳам келиб чиқадими?\nТадқиқотчи олимларнинг аниқлашича, конъюнктивит яъни кўз шиллиқ пардасининг яллиғланиши коронавирус касаллигининг белгиларидан бири бўлиши мумкин.\nИталиялик олимлар коронавирус бурун шиллиқ қаватида аниқлангандан бир ҳафта ўтиб кўз шиллиқ қаватида ҳам учрашини тадқиқотларида таъкидлашган. Шунинг учун коронавирус касаллигини даволаётган шифокорлар нафақат бурун ва оғиз, балки кўзларни ҳам ҳимоя қилиш борасида ҳам огоҳлантирилади. Хитой шифокорларининг тажрибасида ҳам коронавирус билан даволанаётган беморларда 1 фоиз ҳолатда конъюнктивит аниқланган.\nБолалар коронавирус билан касалланса келажакда саломатлигига таъсир кўрсатиши, масалан бепуштликка олиб келиши мумкинми?\nКоронавирус касаллиги мутлақо янги касаллик бўлиб, ҳали у ҳақида етарли маълумотга эга эмасмиз. Алоҳида бу борада илмий изланишлар амалга оширилмаган. Қолаверса касаллик ёш болаларда жуда енгил формада ўтаяпи, шунинг учун келажакда бирор бир жиддий асорат қолдириши ҳақида башорат қилиш нотўғри бўлади. Фикримизча, COVID-19 келажакда фарзанд кўрмаслик (бепуштлик) каби ҳолатларни келтириб чиқарадиган касалликлар сирасига кирмайди.\nБугунги кунда Ташқи ишлар вазирлиги, Транспорт вазирлиги билан биргаликда барча турдаги халқаро қатновларни тиклаш бўйича хорижий мамлакатлар билан музокаралар олиб борилмоқда ва қатновларни босқичма-босқич тиклаш бўйича зарур чоралар кўрилмоқда.


"Чуст-Пахтакор" Гайни ўрнига Абдиевни олиб келди / CHAMPIONAT.asia\n"Чуст-Пахтакор" Гайни ўрнига Абдиевни олиб келди\nНаманган вилояти Чуст тумани жамоаси бўлмиш "Чуст-Пахтакор" бош мураббийи Роберт Гай кейинги фаолиятини вилоятнинг бош жамоаси, олий лига вакили "Навбаҳор"да давом эттириши аниқ бўлгач, "Чуст-Пахтакор" раҳбарияти унинг ўрнига Хайрулла Абдиевни олиб келди.\nЧуст жамоасининг янги бош мураббийи 1973 йили Самарқандда туғилган. Оғир жарохатга дуч келган Абдиевнинг футболчилик фаолияти узоқ дам этмаган. Шу боис мураббийликка эртароқ кириб келган. Гарчи Хайрулла Абдиев самарқандлик бўлсада, асосан водий ёки пойтахт клубарида ишлаб келмоқда. Бу мураббий охирги йилларда "Янгиер"ни бошқараётганди. Чуст-Пахтакордан ўзи учун қулай таклиф олган Абдиев бугун янги жамоасидаги илк машғулотини ўтказади.\nДарвоқе, жамоа раҳбариятининг маълум қилишича, биринчи босқичда "Чуст-Пахтакор" шарафини ҳимоя қилган айрми ўйинчилар жамоани тарк этишган. Хусусан Фарҳод Усмонов "НБУ-Осиё"да кўрикдан ўтаётган бўлса, қашқадарёлик Равшан Абдувоҳидов "Шўртан" машғулотларида иштирок этмоқда. Шунингдек ҳимоячи Сарвар Отабоев ҳам катта эхтимол билан иккинчи даврани бошқа жамоада ўтказади.\nМаълум муддат "Навбаҳор" йиғинида қатнашган Бобур Расулов ва Мирзоҳид Маҳкамов жамоага қайтиб келишган.\nБугунги машғулотдан сўнг, янги бош мураббий қайси чизиқларни кучайтириш кераклиги ҳақида раҳбариятга айтади.\nЭслатиб ўтамиз, "Чуст-Пахтакор" иккинчи босқичнинг дастлабки икки турини ўз майдонида "Шердор" ва "Аланга"га қарши ўтказади.


Қозоғистонда иссиқхона бизнеси жадал ривож топмоқда | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистонда иссиқхона бизнеси жадал ривож топмоқда. Бугунги кунда сабзавотлар тобора янги технологиялар кўмагида етиштириляпти. Тез орада шундай объектлардан бири Экибастузда иш бошлайди. Бўлажак иншоот умумий майдони 50 гектарни ташкил қилади. Унинг 10 гектари жорий йилдаёқ фойдаланишга топширилади. Иссиқхона мажмуасида янги навдаги помидорлар ўстирилади. Таъкидлаймиз, истеъмолчилар ўртасида Экибастуз помидорларига талаб юқори. Маҳсулот асосан Россияга, Сибирь вилоятларига экспорт қилинади. Раҳбарлар сўзларига кўра, янги иссиқхона мажмуи Қозоғистон ички бозорини помидор билан бойитишга замин ҳозирлайди.\nЖАНГЕЛДИ АБИЛҒОЗИН, ПУДРАТЧИЛИК ТАШКИЛОТЛАРИ ТЕХНИК ДИРЕКТОРИ:\n- Режага кўра, августнинг илк ўнкунлигида кўчатзорни топширамиз. Бир ойдан сўнг иссиқхонани ҳам, экин экиш мумкин. Иссиқхона голланд технологияси асосида қурилди, лойиҳа Голландияда қилинган, барча жиҳозлар ҳам ўша ердан сотиб олинган. Бу Экибастузда голланд технологиялари асосидаги илк лойиҳа эмас. Супервайзинг ва қурилиш устидан назоратни голландиялик мутахассислар олиб боради.\nАйни вақтда Ақтўбеда Исроил технологияси асосидаги “NetHouse” инновацион иссиқхонаси қурилди. У махсус фитоҳимояли тўр қопланган темир қовурғадан иборат. Бу ерда экин экиш ва суғоришнинг оддий иссиқхона усули қўлланади, фақат у исиб кетмайди ва майдан сентябрга қадар сабзавот етиштириш мумкин. Ҳозирда 15 миллион “NetHouse” лойиҳаси ҳосил бермоқда. Ҳар икки кунда бу ерда бир тоннадан кўпроқ бодринг йиғиб олинади.\nБЎЛАТ ОТАРБАЕВ, ТАДБИРКОР:\n- Тўрнинг хусусиятлари кўп, у ўсимликларни ортиқча қуёш радиацияси, шамолдан ҳимоялайди ва энг муҳими, зараркунанда ҳашаротлардан қўрийди, иссиқхонада ҳаво янгиланиши аъло даражада, шу туфайли ўсимликлар касалланмайди.\nТаъкидлаш жоиз, иссиқхона мажмуалари замонавий асбоб-ускуналар билан жиҳозланган. Улар истеъмол харажатларини камайтириш, ҳосилдорликни анча ошириш, демакки, бизнес самарадорлигини юксалтиришга хизмат қилади.


13:50 18.04.2020 (Янгиланган 13:54 18.04.2020)\nАҚШ президенти Уханда вирус келиб чиқиши версияси бўйича тергов олиб борилаётгани ҳақида берилган саволга жавоб берди.\nТОШКЕНТ, 18 апр — Sputnik. Америка томони Хитойнинг Ухань шаҳридаги лабораторияда COVID-19 коронавируси пайдо бўлгани ҳақида версияни кўриб чиқмоқда ва унинг келиб чиқишини аниқламоқчи, деди АҚШ президенти Дональд Трамп. РИА Новости хабарига асосан.\nУханда вирус келиб чиқиши версияси бўйича тергов қандай олиб борилаётгани ҳақида берилган саволга АҚШ президенти жавоб берди:\n“Яъни кўп ғалати нарсалар рўй бермоқда, бироқ терговлар олиб борилмоқда, биз вирус кериб чиқиши ҳақида билиб олмоқчимиз. Айтишим мумкин бўлган нарса – у қаерда пайдо бўлмасин, у Хитойдан келди, қандай шаклда муҳим эмас. Ҳозир бир юз саксон давлат ундан азоб чекмоқда”, - деди Трамп.\nБундан аввал АҚШ бош котиби Майк Помпео ХХРдан коронавирус пандемияси келиб чиқиши масаласида шаффофликни талаб қилди. Шу ўринда Помпео Ухандаги лабораториядан вирус чиқиши мумкинлиги ҳақида Америка ОАВлари мақолаларни тасдиқлаш ёки рад этишдан бош тортди.\nАмериканинг Fox News телеканали ўз манбаларига асосланиб, COVID-19га чалинган биринчи бемор Хитойнинг Ухань шаҳридаги вирусология институти лабораториясида ишлаган, деб хабар қилди. Каналнинг манбаларидан бири Хитойни "далилларни яшириш бўйича тарихда энг қиммат операция" да айблаган. Шу ўринда таъкидланишича, лаборатория биологик қурол ишлаб чиқмалиги, хитойлик олимлари томонидан вирусни тадқиқ қилиш бўйича юксак натижаларини намойиш қилиши керак эди.\nХитой Ташқи ишлар вазирлиги, ХХР бошидан бери коронавирус инфекцияси эпидемияси тўғрисидаги маълумотларни эълон қилишда очиқ ва масъулиятли позицияга эга эканлигини маълум қилди.\n2019 йил 31 декабр куни Хитой ҳукумати ЖССТга мамлакатнинг марказий қисмида (Хубей провинцияси) Ухан шаҳрида номаълум пневмония касаллиги ҳақида хабар беришди.\nМутахассислар янги коронавирус унинг қўзғатувчиси бўлганлигини аниқладилар, кейинчалик касаллик расмий равишда COVID-19 деб номланди.\nЖССТ 11 мартда янги коронавирус инфекцияси COVID-19 тарқалишини пандемия, деб эълон қилди. Сўнгги маълумотларига кўра, дунёда деярли 2,1 миллион юқтириш ҳолатлари қайд этилди, деярли 140 минг киши вафот этди.


Ўзбекистонда ким бепул эмланади\n21 Avgust 18:03 / Published in COVID-19\nТезкор штаб, янги дастурга кўра, ким бепул эмланиши кераклиги ҳақида гапириб берди.\nРеспублика Вазирлар Маҳкамаси ҳузуридаги тезкор штаб ходими Рустам Икромов грипп ва пневмонияга қарши бепул эмлашларни оладиган Ўзбекистон фуқароларининг тоифаларини номлади.\nИкромовнинг тушунтиришича, грипп ва пневмонияга қарши эмлаш тадбирлари дастури лойиҳаси Вазирлар Маҳкамасига кўриб чиқиш учун юборилган.\n“Ушбу ҳужжат вактсиналарни олиб кириш ва маҳаллий вакцинация пунктларини ташкил этишни кўзда тутади. Агар дастур кучга кирса, ушбу ишни сентябр ойида бошлаш режалаштирилган», – деди эпидемиолог.\nЎтган йили «Мурувват» ва «Саховат» уйларида истиқомат қилувчи 21 мингдан ортиқ киши, шунингдек Меҳрибонлик уйлари ва болалар уйларининг болалари гриппга қарши прививкани давлат бюджетидан бепул олишди.\nБу йил ҳам давлат аҳолининг ушбу тоифасига вактсиналарни этказиб беради. Қолган фуқаролар вактсинани ўз ҳисобидан олишлари мумкин, ташкилотлар ходимлари учун вакциналарни улар махсус вакцинация марказлари орқали ишлайдиган бўлимлар ҳисобидан олишлари керак.\nУнинг эслатишича, ҳар йили куз ва қишда ҳаво томчилари орқали юқадиган касалликлар кўпаймоқда. Бу йил коронавируснинг тарқалишини, шунингдек мавсумий грипп ва пневмонияни ҳисобга олган ҳолда, Рустам Икромов аралаш инфекция – бир нечта патоген микроорганизмлар келтириб чиқарадиган касаллик ҳақида огоҳлантирди.\n«Грипп ва пневмонияни келтириб чиқарадиган вирусли касалликларнинг коронавирус билан биргаликда юзага келиши янада жиддий оқибатларга олиб келади деб тахмин қилиш мумкин», деди эпидемиолог.\n“Давлат даражасида аҳолини грипп ва пневмонияга қарши эмлашга тайёргарлик кўрилмоқда. Вактсиналарни сотиб олиш ва вактсинатсия пунктларини яратиш бўйича чора-тадбирлар ишлаб чиқилган. Ушбу ишлар сентябр ойида бошланади ”, деди у.\nTagged under: БЕПУЛ, ВАКЦИНА, ГРИПП, ПНЕВМОНИЯ, ЭМЛАШ\nЎзбекистонда коронавирусдан соғайганларни реабилитация қилиш учун тиббий ускуналар уйда берилади


Шу боис мамлакатимизда пиллачилик тармоғини ривожлантириш, пиллачиларга муносиб меҳнат шароитини яратиб беришга алоҳида эътибор қаратилмоқда. Президентимизнинг 2006 йил 15 ноябрдаги “Республика пиллачилик тармоғини янада ислоҳ қилиш чора-тадбирлари тўғрисида”ги қарори бу борада дастуриламал бўлиб хизмат қилаяпти.\nДарҳақиқат, мазкур ҳужжат талаблари асосида қурт боқувчилар зарур жиҳозлар билан таъминланиб, уларнинг моддий манфаатдорлиги оширилмоқда. Хусусан, жорий мавсумда 70 миллиард сўм миқдоридаги маблағ бўнак пули тариқасида берилди. Бу каби саъй-ҳаракатлар туфайли маҳсулот тайёрлаш ҳажми ортиб, сифати тобора яхшиланаяпти. Бироқ пиллачилик учун бир оз ноқулай келган бу йилги об-ҳаво шароитида мўлжалдаги “кумуш тола”ни етиштириш осон кечмади.\nГап шундаки, март ойининг сўнгги кунларида ҳарорат кескин пасайиши оқибатида республикамиз ҳудудларининг аксариятида тут дарахтлари новдаларининг куртакларига қисман зарар етди. Соҳа мутахассисларининг тавсияларига кўра, зудлик билан тутзорларга агротехника қоидалари асосида қўшимча ишлов берилгани туфайли ипак қуртлари сифатли озуқа — тут барги билан тўлиқ таъминланишига эришилди.\nҲар тонна пилладан 350 килограмм ипак, 20 минг метр адрас, 13 минг метр атлас, умуман, унинг толасидан ўнлаб турдаги маҳсулот тайёрланиши ушбу хом ашё саноатимиз ривожида нечоғли муҳим ўрин тутишини яққол кўрсатиб турибди.\nЎзбекистон Республикаси Қишлоқ ва сув хўжалиги вазирлигидан маълум қилишларича, бу йил мамлакатимиз бўйича 454,6 минг қути ипак қурти парваришланиб, ҳар биридан ўртача 57,6 килограммдан сифатли пилла териб олинди. Бу кўрсаткич Каттақўрғон, Касби, Жарқўрғон, Қоракўл, Бешариқ, Норин, Хатирчи туманларида 60-67 килограммни ташкил этган бўлса, кўплаб илғор фермер хўжаликларида 70 килограмм, ҳатто, ундан ҳам ошириб “кумуш тола” етиштирилди. Қувонарлиси, ялпи ҳосилнинг асосий қисми юқори навларга қабул қилинди. Бунинг ҳисобига 47 мингдан зиёд фермер хўжаликлари 23,4 миллиард сўм миқдорида даромад оладиган бўлди.\nСоҳа мутахассисларининг айтишича, бундай натижага эришишда маҳсулдор ипак қурти зотлари парваришлангани, тармоққа замонавий технологиялар жорий қилингани, шунингдек, “Ўзпахтасаноат” уюшмаси тизимидаги пахта қабул қилиш масканларида 196 та пиллахона ташкил этилиб, ипак қурти парваришлаш йўлга қўйилгани муҳим омил бўлди. Бу пиллахоналарда 22 минг 700 қути ипак қурти боқилиб, 1363 тонна пилла тайёрланди.\nАйни пайтда пиллачиларнинг машаққатли меҳнати эвазига яратилган “кумуш тола”га дастлабки ишлов берилиб, уни қайта ишлаш корхоналарига жўнатишга тайёргарлик кўрилаяпти.\nБу давлатимиз раҳбарининг ташаббуси билан ушбу муҳим соҳада олиб борилаётган ислоҳотлар, яъни ипак қуртининг янги зот ва дурагайларини яратиш, сифатли ва саноатбоп пилла етиштириш, уни халқаро стандартлар даражасида чуқур қайта ишлаш ҳамда замонавий бозор тамойиллари асосида сотиш борасида амалга оширилаётган чора-тадбирларнинг юксак самарасидир.\nМазкур рукндаги бошқа мақолалар: « Тадбиркорлик ривожининг мустаҳкам пойдевори\tИқтисодий тараққиётимиз рамзи »


Ўтган ҳафта мобайнида содир бўлган ёнғинлар тўғрисида мисоллар:\n2017 йилнинг 12 декабрь куни Наманган вилояти Тўрақўрғон туманида жойлашган «Тўрақўрғон кино видео» МЧЖга тегишли «Бобур» кино концерт зали биносида ёнғин содир бўлган. Ёнғин оқибатида бинонинг 120 кв.м. майдонда саҳнаси ва том қисми ёниб зарарланган. Тан жароҳати олганлар йўқ.Ёнғин ҳолати юзасидан терговга қадар текширув олиб борилмоқда. Ёнғин сабаби аниқланмоқда.\n2017 йилнинг 12 декабрь куни Тошкент вилояти Янгийўл туманида жойлашган «Жамол Чорва Агро» ФХга тегишли молхонада ёнғин содир бўлган. Ёнғин оқибатида молхонанинг 300 кв. метр майдонда томи, шифт қисми ва ғамлаб қуйилган хашаги ёниб зарарланган. Тан жароҳати олганлар йўқ. Ёнғин ҳолати юзасидан терговга қадар текширув олиб борилмоқда. Ёнғин сабаби аниқланмоқда.\n2017 йилнинг 14 декабрь куни Самарқанд шаҳрида яшовчи О.Файзуллаев уйида газда ишлайдиган иситиш печини дераза олдига ўрнатилишидан печь пардани ёндириши оқибатида ёнғин содир бўлиб, уйнинг 20 кв. метр майдонда томи ва шифт қисми ёниб зарарланган. Ёнғин оқибатида ушбу хонадонга меҳмонга келиб, тунаб қолган фуқаролар Ж.Э ва Ғ.Э.лар куйиш тан жароҳати олишиб шифохонага жойлаштирилганлар.\n2017 йилнинг 14 декабрь куни Тошкент вилояти Янгийўл туманида жойлашган «Гофр коробок» МЧЖга тегишли коробка бўлакларини ишлаб чиқариш цехида ёнғин содир бўлиб, цехнинг 150 кв. метр майдонда томи, шифти ва жиҳозлари ёниб зарарланган. Тан жароҳати олганлар йўқ. Ёнғин ҳолати юзасидан терговга қадар текширув олиб борилмоқда. Ёнғин сабаби аниқланмоқда.\n2017 йилнинг 15 декабрь куни Тошкент вилояти Тошкент туманида яшовчи С.А.нинг уйида электр плита мосламасидан фойдаланишда хавфсизлик қоидаларини бузилиши оқибатида ёнғин содир бўлиб, уйнинг 10 кв. метр майдонда томи ва шифт қисми ёниб зарарланган. Ёнғин ўчириш вақтида уй эгасининг куйган холдаги жасади топилган.\n2017 йилнинг 15 декабрь куни Тошкент вилояти Бекобод туманида яшовчи фуқаро У.Э.нинг уйида маст ҳолда сигарета чекишда эхтиётсизлик оқибатида ёнғин содир бўлиб, уйнинг 12 кв.м. майдонда томи, шифт қисми ва уй жиҳозлари ёниб зарарланган. Ёнғин ўчириш вақтида уй эгасининг куйган холдаги жасади топилган.\n2017 йилнинг 17 декабрь куни Тошкент шаҳар Олмазор туманида яшовчи А.К.нинг уйидаги кондиционернинг носозлиги натижасида ёнғин содир бўлиб, уйнинг 300 кв.м. майдонда томи, шифт қисми ва уй жиҳозлари ҳамда ёнғин қўшни уйларга ўтишидан 25 кв.метр майдонда том қисмлари ёниб зарарланган. Тан жароҳати олганлар йўқ.\n2017 йилнинг 17 декабрь куни Тошкент шаҳар Яккасарой туманида яшовчи Р.В.нинг уйида ёнғин содир бўлиб, уйнинг 160 кв.м. майдонда томи, шифт қисми ва уй жиҳозлари ҳамда ёнғин қўшни уйларга ўтишидан 40 кв.метр майдонда том қисмлари ёниб зарарланган. Тан жароҳати олганлар йўқ. Ёнғин ҳолати юзасидан терговга қадар текширув олиб борилмоқда. Ёнғин сабаби аниқланмоқда.\nЎзбекистон Республикаси ИИВ Ёнғин хавфсизлиги бош бошқармаси Матбуот хизмати\n21-12-2017 | 443


Ёқилғи-энергетика соҳасида ташқи қарз маблағларини сарфлаш йўналишлари ва лойиҳалар самарадорлиги\nМаълумки айрим ижтимоий тармоқ фойдаланувчилари орасида давлат кафолати остида жалб қилинаётган ташқи қарзлар асосида амалга оширилаётган лойиҳалар юзасидан кўплаб муҳокамалар кузатилади. Ушбу лойиҳалар доирасида ёқилғи-энергетика комплекси соҳасида энергия ресурсларини ишлаб чиқариш ва етказиб бериш борасида маблағларнинг сарфланиши ва лойиҳалар натижадорлиги тўғрисида маълумот бериб ўтамиз.\nШу кунга қадар соҳа фаолиятини такомиллаштириш, ишлаб чиқариш қувватларини ошириш, техник ва технологик жиҳатдан тубдан янгилаш мақсадида давлат кафолати остида ташқи қарзларни жалб қилиш бўйича жами 61 та битим имзоланган. Шундан 50 та шартнома электр энергетика йўналишига, 11 та шартнома эса нефть ва газ йўналишига тўғри келади. Мазкур битимларнинг умумий қиймати 9 миллиард 914 миллион долларни ташкил этиб, шундан жалб қилинган қиймати 5 миллиард 722 миллион долларни ташкил этади.\nКорхоналар мисолида кўрадиган бўлсак, 2020 йилда “Ўзбекнефтгаз” акциядорлик жамияти томонидан Инвестиция дастури доирасида давлат кафолати остида жалб қилинаётган хорижий маблағлар ҳисобига 4 та лойиҳа амалга оширилмоқда. Жумладан, Узбекистан ЖТЛ лойиҳаси, Шўртан газ кимё мажмуасида ишлаб чиқариш қувватини ошириш лойиҳаси, 2017-2021 йилларда қазиб чикаришни ошириш дастури ва Углеводородларни қазиб чиқаришни ошириш дастурлари ҳисобланади.\nУзбекистан ЖТЛ лойиҳасининг умумий қиймати 3,6 миллиард долларни ташкил этиб, шундан 2,3 миллиард доллари Халкаро молия институти ва хорижий молия ташкилотлари ҳисобига тўғри келади.\nҲозирги кунда Узбекистан ЖТЛ заводида лойиҳалаштириш ишлари 99 фоизга ва қурилиш-монтаж ишлари 95 фоизга бажарилди. Объектда 13 мингдан ортиқ ишчи ва муҳандислар ишламоқда. Қурилиш ишларини декабрь ойида якунлаш режалаштирилган бўлиб, жорий йилнинг июль ойига бориб маҳсулотлар ишлаб чиқарилишини бошлаш режалаштирилган.\nЛойиҳа ишга тушгандан сўнг йилига 3,6 миллиард куб метр газ қайта ишланиб, ундан 1,5 миллион тонна синтетик суюқ ёнилғи ишлаб чиқарилади. Шундан 307 минг тоннадан ортиқ авиакеросин, 724 минг тоннадан зиёд дизель ёнилғиси, 437 минг тоннадан ортиқ нафта ва 53 минг тоннадан зиёд суюлтирилган газ ишлаб чиқарилади. Аҳамиятлиси, мазкур ЖТЛ лойиҳаси доирасида 1 минг 321 та янги иш ўринлари яратилади. Йилига 7,8 триллион сўмлик маҳсулот ишлаб чиқарилади. 123 миллион доллардан ортиқ маҳсулот экспорт қилинади ва 1,5 триллион сўм маблағлар давлат бюджетига солиқ тўланади.\nТобора ривожланаётган энергетика бозори фонида ЖТЛ ёқилғисидан фойдаланиш ҳаво чиқиндиларини камайтиришнинг энг самарали, тежамкор ва хавфсиз усули бўлиб хизмат қилади.\nШунингдек, Электр энергияси таъминотини яхшилаш мақсадида “Иссиқлик электр станциялари” акциядорлик жамияти томонидан жами 8 та лойиҳалар амалга оширилди. Хусусан, Тошкент иссиқлик электр станциясида қуввати 370 мегаваттга тенг 1 та, Талимаржон иссиқлик электр станциясида қуввати 900 мегаваттга тенг 2 та, Навоий иссиқлик электр станциясида қуввати 450 мегаваттга тенг иккинчи, Тўрақўрғон иссиқлик электр станциясида қуввати 900 мегаваттга тенг 2 та, Тахиатош иссиқлик электр станциясида қуввати 560 мегаваттга тенг 2 та буғ-газ қурилмалари қурилиб фойдаланишга топширилди.\nБиргина Тўрақўрғон иссиқлик электр станциясининг тўлиқ ишга туширилиши натижасида, Фарғона водийсида, шу жумладан Наманган, Aндижон ва Фарғона вилоятларида электр энергиясига бўлган асосий эҳтиёжини қондиришга имкон берди. Шунингдек, мазкур станцияда 300 та янги ишчи ўринлари яратилди. Объект қурилиш даврида жами 2 минг 600 га яқин муҳандис ва ишчи ходимлар жалб қилинди, шундан 1 минг 903 нафари, яъни 76 фоизи маҳаллий мутахассисларни ташкил этди.\nЯна бир йирик лойиҳа – электр энергиясини ҳисобга олиш ва назорат қилишнинг автоматлаштирилган тизими, яъни АСКУЭ лойиҳаси жорий этилмоқда. Мазкур лойиҳанинг умумий қиймати 552 миллион долларни ташкил қилади. Шу кунга қадар республика бўйлаб 6,5 миллионга яқин замонавий электр ҳисоблагичлар истеъмолчиларга ўрнатилди.\nХулоса қилиб айтганда, ушбу инвестиция лойиҳалари доирасида олиб борилаётган ишлар мамлакатимиз ёқилғи-энергетика тармоғини ривожлантиришга, бунинг натижасида истеъмолчиларни энергия ресурслари билан таъминлаш сифатини янада яхшилашга хизмат қилади.


Ўзил ва Санчес "Арсенал"дан кетади\n11 январь, 2017, 18:10\n"Арсенал" клуби раҳбарияти ишонган ўйинчилари - ярим ҳимоячи Месут Ўзил ва тўпурар ҳужумчи Алексис Санчесдан айрилиб қолишдан хавотирга тушмоқда.\nАйни пайтда томонлар янги шартнома бўйича музокараларни давом эттирмоқда. Бироқ, ҳар икки футболчи ҳам клуб томонидан тақдим этилаётган маош ва шароитлардан қониқаётгани йўқ. Агар Лондон клуби ўз вақтида янги шартнома имзолай олмаса, етакчиларини қўлдан чиқаради.\nБу вазиятни кузатиб бораётган айрим мутахассислар Ўзил ва Санчес ёзда жамоадан кетиши мумкинлигини айтмоқда. Бундан олдин ҳар икки футболчи ҳам Испания чемпионатига қайтишни истаётгани ҳақида бир неча бор хабарлар тарқатилган.\nЖорий мавсумда Месул Ўзил Англия премьер-лигасида 17 та учрашув ўтказиб, бешта гол урди. Жамоа тўпурари Алексис Санчес йигирмата ўйинда 13 та голга муаллифлик қилган.


Салтанатнинг емирилиши – nurullohuz.com\nҲижрий 1410 йил. Самарқанд. Кўксарой. Оромхонага юзида ажиб севинч порлаб Али Қушчи кирди. Мирзо Улуғбек ўрнидан туриб, қадрдонига пешвоз юрди. Кечагина кун бўйи бирга бўлишганига қарамай, қизғин қучоқлашиб кўришдилар.\n– Хуш кўрдик, мавлоно Али Қушчи! Хушхабарлар борми?\nАли Қушчи отни елдириб келган эканми, кайфияти баландлигидан ташқари, хиёл ҳансирар эди.\n– Расадхонада эдим, устоз. Кун тутилишига оз қолганга ўхшайдир. Толибларингиз қадамингизга мунтазир, бугунги сабоқдан баҳраманд бўлиш илинжида кўнгиллари типирчилайдир.\nОсмон сирларини билишга чанқоқлик Улуғбекка таниш туйғу, шу боис у шогирдларининг ҳолатини кўз олдига келтириб, сезилар-сезилмас жилмайди.\n– Отлар ҳозирлансин! – деди юмшоқ буйруқ оҳангида.\nХос эшик ортидаги парда қимирлади ва даҳлизга тўшалган гиламдан кимнингдир узоқлашаётган қадам шарпаси эшитилди.\nАли Қушчининг хуш кайфияти Мирзо Улуғбекка ҳам юққан эди. Икки аллома оромхонадан шошилиб чиқдилар.\nОрадан ҳеч қанча фурсат ўтмай, олдинда Улуғбек бирла Али Қушчининг, сал кейинда ўн чоқли мулозимнинг отлари Самарқанднинг ғиштин кўчаларида туёқлари остидан ўт сачратиб, елиб борарди.\nРасадхона… Ҳар гал бу даргоҳга қадам босаётганида Улуғбекни ҳадсиз бир ҳаяжон чулғаб олади. Негаки, ҳар гал бу ер унга янги олам, янги кашфиётлар ҳадя этади. Тақдир ҳозир улуғ шоҳга – улуғ олимга қандай оламшумул тортиқ тайёрлаб қўйди экан?!\nРасадхонанинг чиннидай пишган ғиштлари қадам товушларини сеҳрга йўғириб, жаранглатиб қайтарар эди. Толиблар устозларини эҳтиром ила кутиб олдилар. Одатдаги савол-жавобдан сўнг Улуғбек пиллапоядан юқорилай бошлади. Чап қўлини тўсиққа қўйиб, ўнг қўлидаги дурбинни кўзига олиб борди. Асосий суҳбатдан илгари у ҳар сафар мириқиб осмон жисмларини томоша қиларди…\nАжабо! Нима бу?! Қани осмон?! Унинг кўзига нималар кўриняпти?!\nУлуғбек ҳаяжонда дурбин кўзларини салласининг печи билан артди. Қаради. Тағин ўша манзара: унга етти буржигача таниш осмон эмас, қадрдон ой ёки қуёш эмас, балки… айтишга тил ҳам бормайди… кўрган кўз уялади… балки, бир ажнабий қизнинг қип-яланғоч сурати кўринарди. Энг олис юлдузни ҳам кўрсатишга қодир дурбин у беҳаё суратни шундоқ яқинга келтириб қўйган эдики, қаршисида – қўл етгудек масофада чиндан ҳам ўша яланғоч ажнабий тургандай, Улуғбек беихтиёр икки зина пастга тушди. Салла печи билан энди кўзларини ишқалади. Хижолатлик ўрнини аста-секин ғазаб эгаллай бошлади. Улуғбек сўнг бор дурбинга қараб, макон ва замонни аниқлаб олди. Лаблари эса тинмай пирпирар эди: «Менинг салтанатимда-я!.. Амир Темир ибн Тарағай бунёд этган мамлакатда-я!..»\nТуйқус Расадхонада унинг момоқалдироқдек ҳайқириғи янгради:\n– Қиличимни келтиринг!!!\nБобоси Амир Темир ҳадя этган қилични келтирдилар.\n– Яроғланинглар! – деб буюрди у бошқаларга ҳам. Товуши титраб, йиғи аралашиб чиққандай туюлди.\nСамарқанднинг Шош дарбозасига етмай, Расадхонанинг шундоқ пой-остонасида мусофирлар чойхонаси бор эди. Унинг қибла тарафида бир дўкон бўлиб, анчадан бери йўловчиларга газит-жўрнол сотиларди. Олдида чамаси эллик отлиқ сиққулик майдони ҳам бор. Мирзо Улуғбек бошлиқ суворийлар тўппа-тўғри отларини шу ерга чоптириб келдилар. Улуғбек отдан тушмай дўкон устига бостириб борди.\nОдам бўйи қилиб ишланган у беҳаё сурат шу дўконнинг ойнаванд деворига илиб қўйилибди. Улуғбек бирдан қилич тортмади, ғазабини босиб, хиёл эгилди-да, ичкари мўралади. Ёпирай! Ичкарида бундан бешбаттар яланғоч сурат осиғлиқ турарди. Сотувчи ёшгина жувон экан.\n– Қизим, – деб сўз бошлади улуғ шоҳ йиғламоқдан бери бўлиб, – кўринишингдан мўмин-мусулмоннинг фарзандига ўхшайсан, манавинақа шармандаларни дўконингга ёйиб қўйганинг нимаси?!\nЖувон ҳам тўлиб турган эканми, бирдан ёрила қолди:\n– Нима қилай мен ҳам, амаки! Неча марта айтдим. Мен бунақа нарсани сотмайман, дедим. Мажбурлашяпти-да!\n– Мажбурлашса… кўз-кўз қилиб манавиндай илиб қўймасанг ҳам бўларди-ку, – деди улуғ шоҳ илинж билан.\n– Бўлмади. Уч-тўрт кун пештахта тагига ташлаб қўйганимга ҳайфсан олдим, «Ўн учинчингни қисқартириб ташлаймиз!» деб пўписа қилиб кетишди. Сотилмаса ҳам ёйиб қўйиш мажбурий экан.\n– Мажбурий? Демак…\n– Ҳа, амаки, ўшанақа уларнинг ниятлари.\nУлуғ шоҳнинг нигоҳи ерга қадалди. Оти аллақачоноқ бошини бир ёнга буриб олган, шармсиз суратлардан ҳазар қилаётгандай эди. Али Қушчи, толиблар, мулозимлар эса нима деярларини, нима қиларларини билмай, бошлари хам, ер чизиб туришарди. Улуғбекнинг лаблари яна шивирлай бошлади:\n– Менинг салтанатимда… Улуғ бобом руҳини чирқиллатиб-а!..\nСотувчи жувон ҳамдард оҳангда сўз қотди:\n– Э, амаки, битта бизнинг Самарқандни эмас, ҳозир бунақа суратлар Қўқону Тошкандни ҳам, Хоразму Намангонни ҳам босиб кетди. Бир кимса сенларга ёқадими-йўқми, деб биздан сўроқламайди, одам ўрнида кўрмайди. Ислом динининг қуввати деб донғи чиққан Бухорода ҳам шу аҳвол! Юрт эгаси йўқдай. Шоҳимиз қаёққа қараяптилар экан, билмадим.\nУлуғбекнинг қилич дастасини ғижимлаган қўли бўшашди.\n– Қизим, исминг нима? – деб сўради сўнгра.\nЖувон айтмайман дегандай бош чайқади.\n– Кимнинг қизи бўласан?\n– Бобонг ким ўтган сенинг?\n– Бошлиғинг ким?\n– Айтсам, катталаримиздан балога қоламан, сўраманг, – деб илтижо қилди жувон йиғламсираб.\nУлуғбек яна бир бор зил кетди.\n– Ҳеч бўлмаса… кимнинг фуқаросисан – шуни айт.\n– Шўронинг, – деди жувон.\nУлуғбек ортиқ бу ерда туролмаслигини ҳис қилди. От жиловини қўйиб юборди. Шуни кутиб тургандай, от кескин ортига бурилиб, олд оёқларини баланд кўтарди-да, пишқирганча жойидан силтаниб учиб кетди. Устозининг пойтахт сори эмас, бўлак тарафга кетаётганидан хавотирда Али Қушчи ҳам унинг кетидан от солди.\nКимсасиз адирликлар. Майсалар қовжираб, даври ўтганидан дарак беради. Улуғбекнинг оти адир учида бир кўк илинжида тимирскиланиб юрар, шоҳ эса ёнбағирда бир тиззасига чўнқайганча, бошини чангаллаб ўтирар эди.\nАли Қушчи қуруқ ўтларни шитирлатиб, оҳиста устозига яқин келди. Улуғбек бош кўтармади, аммо тепасига ким келганини билди. «Ҳм-м-м…» деган узун товуш чиқариб, пешонасига шаппатилай бошлади,\n– Мавлоно Али Қушчи!.. Биродарим.. Олти асрдан бери арвоҳим ўғлим Абдуллатифдан норози бўлиб чирқиллаб келади, энди билсам-м… унинг гуноҳи йўқ экан. Мени у ўлдирмаганида, барибир келажак авлодим – набираларим ўлдирар эканлар. Абдуллатиф-ку бошимни олди, лекин руҳим омон қолган эди, набираларим юрагимни суғурдилар, руҳимни ўлдирдилар. Энди ҳам мен юрт пешвосиманми, мавлоно?! Ҳм-м-м-м…\nАли Қушчи ҳозир ҳеч бир сўз устозини юпантира олмаслигини билди.\n– Пойтахтга қайтайлик, подшоҳим, – дея олди холос.\n– Йўқ! – деб ҳайқирди Улуғбек. – Бориб раиятга айтинг: шоҳимиз ўлдилар, юртимиз эгасиз қолди, деб айтинг! – Сал ўтиб, паст товушда нидо қилди: – Бугун қуёш тутилмабди, бугун қуёш юзи тескари чиқибди, мавлоно!..\nАли Қушчи айни чоқда улуғ шоҳнинг райига қарамаса бўлмаслигини сезди ва отини қолдирган жой томонга оҳиста юриб кетди.\nЯқинда камина қачонлардир Ислом динининг қуввати бўлган Бухорои шариф сафаридан ҳозирги пойтахтимиз Тошканд сори қайтаётиб, қачонлардир ер юзининг сайқали бўлган Самарқанд остонасига бир нафасга қўндим. Расадхона пойидаги мусофирлар чойхонасида ёнбошлаб, ҳордиқ чиқардим. Газит-жўрнол дўкони олдида рўй берган можарога ўша ерда гувоҳ бўлдим. Ул беҳаё, бешарм суратларни ҳам ўз кўзим билан кўрдим. Лекин улар каминага янгилик эмасди. Бундай яланғоч суратлар юртимизни аллақачон мўр-малахдай босиб олган, биз эса гаранг бир аҳволда лоқайд томошабинга айланиб қолган эдик.\nСўнг отланиб, Тошканд йўлида хийла юрганимда, тепаликлар оралиғида шоҳона безатилган бир отга кўзим тушди. От йиғлаб турарди. Нарироқда эса унинг эгаси – улуғ шоҳу улуғ олим Мирзо Улуғбек пешонасини чангаллаб, чўнқайганча қотиб ўтирарди. Лаблари орасидан ҳавога бир хил нидо отилади: «Абдуллатиф, қайдасан, ўғлим?! Менинг бошимни ол, Абдуллатиф, ҳеч бўлмаса руҳим омон қолсин!..»\n“Муштум” журнали, 1990 йил, 10-сон


ТДЮУда баҳолаш – янги тизим бўйича | NORMA.UZ\nОлий ўқув юртида талабанинг ҳар бир модуль бўйича ўзлаштириш даражасини баҳолаш учун Европа кредит трансфер тизими (European Credit Transfer and Accumulation System - ECTS) жорий этилади (2.11.2020 йилдаги рўйхат рақами 2780-3-сон ҳужжатга қаранг).\nЎқув семестри давомида ўзлаштириш даражаси доирасида қуйида келтирилган жадвалга мувофиқ 100 баллик тизим бўйича баҳолар яхлит сонлар билан қўйилади.\nТалабалар билимини баҳолашда тавсия этиладиган намунавий мезонлар тасдиқланди. Бунда ҳар бир фан бўйича билимларни назорат қилиш турлари ва шаклларига ўзгартиришлар киритилди:\nбиринчидан, жорий назорат чиқариб ташланади – фақат оралиқ (семестрда камида 1 марта) ва якуний (семестр якунида) назорат ўтказилади. Ўқув дастурларида белгиланган ҳолатларда фақат якуний назорат ўтказилиши мумкин. Шу тариқа, 100 балл назорат турлари бўйича қуйидагича тақсимланади:\nоралиқ назоратга – модуль бўйича тўпланиши мумкин бўлган максимал баллнинг 40% (40 балл) гача ажратилади;\nякуний назоратга – модуль бўйича тўпланиши мумкин бўлган максимал баллнинг оралиқ назоратга ажратилган қисмидан қолган қисмда, оралиқ назорати белгиланмаган тақдирда 100% (100 балл) гача ажратилади;\nиккинчидан, оралиқ назорат қайтадан оғзаки шаклда ўтказилиши мумкин. Бундай назорат ўтказилиши танланганда ушбу жараён видеоёзувда қайд қилинади. Оралиқ назорат дарс машғулотларини ўтказган педагог ходим ёки уч нафар кафедра аъзоларидан иборат таркибда тузиладиган комиссия томонидан баҳоланади. Оралиқ назорат баллари якуний назорат бошланишидан камида икки ҳафта олдин педагог ходим томонидан электрон таълим платформаси тизимига киритилиши зарур;\nучинчидан, энди якуний назорат қуйидаги тартибда ўтказилади:\nмутахассислик ўқув фанларининг модуллари бўйича якуний назорат семестр якунида университетнинг махсус жиҳозланган аудиторияларида электрон таълим платформаси орқали компьютерда топширилади. Талаба якуний назорат ўтказиладиган аудиторияда ўзи учун ажратилган компьютерга Ф.И.О., курси, гуруҳи ва бошқа тегишли маълумотларни киритади, тегишли маълумотлар киритилганидан кейин компьютер мониторида якуний назорат саволлари чиқади – улар ягона базадан автоматик тарзда генерация қилинади;\nмутахассисликка дахлдор бўлмаган фанлар бўйича якуний назорат ТДЮУ Ўқув-услубий кенгаши томонидан белгиланган шаклда ўтказилади.\nЯкуний назорат мантиқий саволлар ва муаммоли вазиятларни ўз ичига олган шакл билан бир қаторда тест шаклида ҳам ўтказилиши мумкин. Модуллар бўйича якуний назорат саволларининг мазмуни кафедралар томонидан белгиланади. Имтиҳон ўтказилаётган вақтда талабаларнинг саволлар мазмунига доир аризалари кўриб чиқилмайди. Талабалар томонидан бажарилган ишлар (баҳоларнинг холислигини таъминлаш мақсадида) идентификация кодлари бериш йўли билан шифрланиб, кейин ишлар рўйхати электрон платформага киритилади. Ишлар текширилиб, педагог ходим томонидан баҳони асослантирувчи тақриз билан биргаликда дарҳол платформага киритилади.\nI ёки II гуруҳ ногиронлиги бўлган талабалар оралиқ назорат ишларини ёзма шаклда ва (ёки) якуний назорат ишларини компьютерда бажариш имконияти мавжуд бўлмаганда, оғзаки имтиҳон шаклида топширадилар. Бунда тасдиқловчи тиббий маълумотнома ёки ТМЭК хулосасини тақдим этиши лозим. Бундай талабалардан қуйидаги тартибда имтиҳонлар олинади:\nоралиқ назорат доирасида – тегишли модуль ўқитувчиси ёки кафедра мудири томонидан тузилган учта кафедра аъзосидан иборат комиссия имтиҳон олади;\nякуний назорат доирасида – ректор буйруғи билан тузилган университетнинг профессор-ўқитувчилардан таркиб топган комиссия томонидан имтиҳон ўтказилади (комиссия таркиби ҳар ўқув йили учун бир маротаба тасдиқланади, унинг аъзоларининг камида 2/3 қисми иштирок этганда ваколатли ҳисобланади). Комиссия томонидан қўйилган баҳо баённома билан расмийлаштирилади.\nЭнди талабалар педагоглар томонидан берилган баҳо ва тақризларни электрон таълим платформасидан билиб оладилар. Апелляция шикоятлари ҳам платформа орқали берилиши мумкин.


Бўлажак футболчидан пул олмоқчи бўлган директор жавобгарликка тортилди – Газета.uz\nБўлажак футболчидан пул олмоқчи бўлган директор жавобгарликка тортилди\nАёл кишидан 600 доллар пора сўраган Фарғона шаҳар футбол мактаб-интернати директори суд қаршисида жавоб берди.\nLotinchada 30 июл 2018, 18:44 Жамият\nФарғона вилоят жисмоний тарбия ва спорт бошқармаси тасарруфидаги Фарғона шаҳар футбол бўйича давлат ихтисослаштирилган мактаб-интернати директори Тоҳир Мўминов пора олаётган вақтида қўлга олинди. Ўғли ва жиянини мазкур футбол мактабига ўқишга киритиш истагида юрган Э.Пармоновадан собиқ директор 600 АҚШ доллари олиб келишини сўради. Бу ҳақда «Фарғона ҳақиқати» газетаси сайтида хабар берилди.\nҲолат юзасидан Э.Пармонова Бош прокуратура ҳузуридаги Департаментнинг Фарғона шаҳар бўлими бошлиғига ариза билан мурожаат этиб, қонуний чора кўришни сўрайди. Давлат хавфсизлик хизмати ва Департамент ҳамкорлигида ўтказилган тезкор-назорат тадбири туфайли жиноятнинг олди олинди. Т.Мўминов Э.Пармоновадан келишилган пулнинг 500 АҚШ долларини олаётган вақтда қўлга тушди.\nТ.Мўминовнинг қилмиши Жиноят кодексининг 210-моддаси 1-қисми билан квалификация қилиниб, айбдор деб топилди.\nЖиноят ишлари бўйича Фарғона шаҳар суди Тоҳир Мўминовга нисбатан 1 йил муддатга мансабдорлик лавозимларида ишлаш ҳуқуқидан маҳрум қилинган ҳолда энг кам ойлик иш ҳақининг етмиш беш баравари миқдорида жарима жазосини тайинлади.\n«Газета.uz» 2 068


Пестицидлар зарарлими? | Ифода - Биргаликда етиштирамиз\nНашир қилинган сана: 19.04.2020\nАфсуски ҳозирги кунда экинларни зараркунандалардан ҳимоя қилишда кимёвий пестицидларнинг ўрни ҳалигача долзарб бўлиб турибди. Фермер учун зарареунанда, ҳашаротлар, касалликлар ёки бегона ўтлардан халос бўлиш учун энг осон йўли бу пестицидлардан фойдаланиш. Лекин пестицидлардан фойдаланишда ўзига хос талабларни бажаришга тўғри келади. Ишлатилаётган пестицид, энг аввало, Ўзбекистонда махсус рўйхатдан ўтган бўлиши керак. Рўйхатдан ўтказишда давлатнинг махсус институтлари томонидан пестициднинг атроф-муҳит, инсон саломатлиги, ҳайвонларга бўлган таъсири йиллар давомида ўрганилиб, пестициднинг бир гектарга минимум ва максимум ишлатиш меъёрлари ва бошқа шартлари ишлаб чиқилади. Ҳар битта пестицид идишидаги этикеткасида бу маълумотлар алоҳида кўрсатилади. Фермер маҳсулотни ишлатишдан олдин шу маълумотларни эътибор билан ўрганиб чиқиши қонунчиликка кўра, талаб этилади.\nАйниқса, пестицидлар билан охирги ишлов билан ҳосилни териб олиш орасидаги муддат жуда муҳимдир. Бу билан бирор бир мева ёки бошқа маҳсулотнинг таркибида қоладиган пестицид миқдори бошқарилади. Баъзи пестицидларни ҳосил териб олишдан 1 ой олдин ишлатишга рухсат бўлса, баъзиларини эса 10 кун олдин ишлатиш мумкин. Яъни, масалан, етиштирилаётган помидорни териб олишдан камида 1 ой олдин ишлатишдан тўхтатиш керак бўлган пестицидни бугун ишлатиб кейин 5 ёки 10 кундан кейин бу помидорни узиб бозорга олиб чиқиб сотса, бу фермер энг аввало, ўз оиласи, халқига, инсон саломатлигига хавф солган, жиноят қилган ҳисобланади. Ёки гектарига 1 килограмм ишлатиш керак бўлган пестицидни яхшироқ натижа оламан деб хатокорона 2 килограммдан ишлатиш ҳам ҳудди шундай қонунга хилофдир. Чунки бундай ҳолатларда бу помидарнинг таркибида инсон саломатлиги учун жиддий хавф туғдириши мумкин бўлган пестицид қолдиқлари мавжуд бўлади. Улар етарлича йўқолиб улгурмаган бўлади.\nАлбатта компаниямиз бундай маълумотларни фермерларга етказиш учун тинмай меҳнат қилмоқда. Ўз навбатида компаниямиз маҳсулот портфелимизда юқори заҳарли маҳсулотларни, янги чиқаётган захарлилиги паст маҳсулотлар билан алмаштириб туриш асосий вазифаларимиздан ҳисобланади.\nҚолаверса, дунёда янги тенденция авж олмоқда. Бу ўсимликларни ҳимоя қилишда кимёвий кураш билан биргаликда биологик курашнинг уйғунлашган тизимидир. Яъни, бунда асосан зараркунандаларга қарши курашишнинг биологик усулларидан максимум фойдаланилади. Фойдали ҳашаротлар ёрдамида ёки ҳар хил феромон тутқичлар, микро организмлар, бактериялар ёрдамида курашилиб, маълум бир пайтдан кейин кимёвий пестицидлардан фойдаланилади. Бунда ҳам компаниямиз томонидан Европанинг турли феромон тутқичлари ҳамда микробиологик маҳсулотларини таклиф қилмоқдамиз.\n"ИФОДА" журналининг 2-сони


“Эркак бўл... ўғлим!” | Azon.uz - Ахборот-таҳлилий портал\n2136 22:00 11.01.2019\nБугун эса ҳамма нарсани мутлақо адолат билан тақсимлайдиган,ҳисоб-китоби ҳақ ва ўта чевар бўлган Зотга менга айнан сени, яъни ўғил фаразанди туҳфа этгани учун беадад шукроналар айтаман. Чунки ҳали гўдак – бўлсанг-да, аммо мендек ожиза онанг учун каттакон суянчсан, тиргаксан.\nЎғлим... Биламан, ҳозир кичкинасан, бу мактубни ўқишга, сўзларимни англашга, тушунишга ожизлик қиласан. Шундай бўлса-да, ҳозирданоқ сенга айтишим керак бўлган гапларим бор.ИншаАллоҳўқишни, ёзишни ўрганиб олганингдан кейин, ақлинг қириб, яхши-ёммони, оқу қорани ажрата бошлаганингда менинг бу мактубимни ҳали кўп марталаб ўқиб чиқасан.Бундаги ҳар бир сўзимни, пандларимни қулоғингга қуйиб оласан деган умидим бор... Энди ўгитларимни диққат билан ўқи ва ҳеч қачон ёдингдан чиқарма.\nЎғлим... Аввало сен инсонсан! Анга шу инсон деган номга муносиб бўлиш учун ҳар доим айтадиган ҳар сўзинг, қиладиган амалингни эътиқодинг ва виждонинг тарозисида ўлчашни одат қил. Ана ўшанда қалбинг пок, фитратинг тоза, мақсадларинг эзгу бўлади. Ҳар хил ёмон иллатлар сендан четлашади. Иймонли бўл ва Аллоҳдан қўрқ! Роббимиз шундай марҳамат қилади: “Сиздан аввалгиларга айтилганидек, сизларга ҳам “Аллоҳдан қўрқинг!” дея буюрдик!” ("Нисо" сураси, 131-оят) Икки олам сарвари набий соллаллоҳу алайҳи васаллам шундай дейдилар: “Албатта, Аллоҳ суратларингизга ва молу дунёларингизга назар қилмайди. Лекин қалбларингизга ва амалларингизга назар қилади”. Шундай экан, кўнглингга адоват, ҳасад, нафрат, кибр ва манманликнинг қора гардларини юқтирма,сени яхшиликларга ундайдиган солиҳ кишиларга ҳамроҳ бўл. Яхши амалларингни кўпайтир! Бировлар ҳақига кўз олайтиришдан, ўзингдан ожизларга зулм қилишдан, ўзингга ва аҳлингга ҳаром луқма едиришдан парҳез қил. Расулуллоҳ соллаллоҳу алайҳи васаллам Муоз розияллоҳу анҳуни Яманга юбора туриб шундай деган эдилар: “Мазлумнинг дуосидан эҳтиёт бўл. Зеро, унинг дуоси билан Аллоҳнинг орасида парда-тўсиқ йўқдир” (Муттафақун алайҳ).\nБу ҳақда машҳур ҳадис бор. Абу Ҳурайра розияллоҳу анҳудан ривоят қилинади: Пайғамбаримиз соллаллоҳу алайҳи васаллам шундай дедилар: “Мунофиқ одамнинг аломатлари учтадир: Қачон гапирса, ёлғон гапиради; Қачонки ваъда берса, ваъдасини устидан чиқмайди. Унга бирор бир нарса омонат қилинса, омонатга хиёнат қилади. Сендан тоабад оналик талабим ва илтимос, ушбу ҳадисни ҳаётинг давомида шиор қил. Асло мунофиқ бўлма. Бошингга қилич келса ҳам рост сўзла.Қўлингдан келадиган ишни бўйнингга ол. Ваъда бердингми, бажар. Айниқса, аёл кишига берган сўзингни устидан чиқ, Дунёнинг юки елкангга ағдарилганида ҳам. Сени эркак деб билганларнинг, сенга эркак деб ишонганларнинг, сенга эркак деб суянганларнинг ҳафсаласини пир қилма!\nУ ғилдиракларни юваркан, ундан оиласи ҳақида сўрадим. Кам гапирди. Отаси бундан ярим йил олдин вафот этганини, онаси бўлса бетоб бўлиб қолганини, боқувчи бўлиб фақат ўзи ишлаётгани, топганини рўзғорга ва онасининг дори дармонига сарфлаётганини айтди. Эпчиллик ва ҳафсала билан қилган меҳнатини кўриб ва унинг шароитини билиб ёрдам бўлар деб ёнимдан 15минг чиқардим...\n– Амаки, бир ғилдиракни 1000 сўмдан баҳоланг. Менга 4000 берсангиз етади. Меҳнатим бераётган пулингизга арзимайди...\nЎғлим... сен шундай ориятли бўлгинки, сенинг аҳли аёлинг кўчага чиқаётганида иффату ибосини ўзи билан бирга олиб чиқсин. Шуни унутмаки, эркакдан ғурур кетса, аёлдан ҳаё кўтарилади. Неча ёшда бўлишингдан қатъий назар, гап-сўзларинг, юриш-туришинг, кийим-бошинг,танлаган йўлинг, ҳар бир ишингу орзу-мақсадларинг бари эркакча бўлсин! Атрофингдаги заифаларни қўрий оладиган, уларнинг номусини ҳимоя эта оладиган, берилган ишончни оқлай оладиган мард бўл!\nБир ривоят ёдимга тушди: Абу Ҳанифа розияллоҳу анҳунинг кекса оналари бор эди. Оналари ўз замонасининг машҳур воизи Умар ибн Заррни қаттиқ ҳурмат қиларди. Шу боисҳар замонда ўғилларига бирор масаланинг жавобини сўраб келишни буюрарди. Абу Ҳанифага гарчи масаланинг жавобини ўзларидан яхшироқ биладиган кимса йўқлиги аён бўлса-да, оналарининг сўзини ерда қолдирмаслик учун Ибн Заррнинг ҳузурига йўл оларди.Мен бориб, у зотга ўша масалани зикр қилиб: “Онам сиздан фалон-фалон нарсаларни сўрашимни буюрди” дер эдилар. Шунда Умар ибн Зарр ҳайрон бўлиб: “Сендек бир одам мендан бу масалани сўрайдими?!” дердилар. У зот эса: “Онам шунга амр қилди” деб жавоб берарди. Воиз эса “Масаланинг жавоби қандай бўлади? Сен ўзинг менга айт, кейин мен сенга айтаман” дердилар. Абу Ҳанифа у кишига жавобни айтари, кейин воиз унга қайтарарди. Шундан сўнг ўзлари олдинган билган “Ибн Заррнинг жавоби”ни келиб оналарига сўзлаб берардилар.\nУшбу ривоятда бир қобил фарзанднинг онасига бўлган беқиёс ҳурмати, муҳаббатини кўриш мумкин. Орзум – коши, Абу Ҳанифадек муносиб бир ўғил бўлолсанг...\nШу жойда яна баландпарвоз насиҳатлар қилишдан тўхтаб, бир эрнинг садоқати ҳақидаги мени таъсирлантирган бир воқеани сўзлаб берай: Саудиялик Молик Закариё исми кишининг аёли бахтсиз тасодифдан кейин ногирон бўлиб қолади, ҳалокатдан сўнг унинг бир кўзи кўрмай қолади. Аёлнинг норасида уч гўдаги бўлгани учун у битта кўз билан уларни парваришлашга қийналади. Эр аёлининг иккинчи кўзини даволатиш учун бор-будини сарфлайди, аммо муолажалар кор қилмайди. Шифокорлар фақат биргина йўл борлигини, унгга соғлом кўзнинг шоҳ пардасини кўчириб ўтказиш мумкинлигини айтишади. Эр ҳеч иккиланмай ўзининг соғлом кўзларидан бирини жуфти ҳалоли, фарзандларининг онаси учун “қурбон” қилади.\nЎғлим... эркак деган ном билан бу дунёда яшар экансан, шу номга муносиб умр кечир. Сен ожиза эмассан, балки кучли жинс вакили деб таърифланадиган эркак зотига мансубсан! Шу боис қайта-қайта айтаман ва эслатаман, довюрак бўл, жасур бўл, ботир бўл!Ўйлайманки, жасорат кўрсатиш учун буюк қаҳрамонликлар қилишинг, ўзингни албатта, қурбон этишинг шарт эмас, бор-йўғи, ҳар вақт ва ҳар жойда ўзингни ҳақиқий эркакдек тут! Шуни билки, ҳақиқий эр йигит оиласига, Ватанига, қасамига, дўстларига содиқ бўлади ва буни ўзи учун саодат, шараф деб ҳисоблайди.


Организмдаги стрессга қарши курашишда бодом ҳам ёрдам беради. Таркибидаги магний туфайли асаб тизими ҳар қандай руҳий зўриқишга қарши тура олади. Шунингдек, ундаги Е витамини стрессни юзага келтирувчи эркин радикалларни нейтраллаштиради, Б2 витамини эса серотонин ишлаб чиқарилишига туртки бўлади. Денгиз маҳсулотлари витаминларга бой бўлиб, таркибидаги оқсил, фосфор ва цинк антидепрессант самарага эга. Лосось балиғи омега-3 ёғ кислоталарига бой бўлиб, организмни стрессдан халос этишга ёрдам беради.\nБроколли бутун организмни тозалаш, токсин ва канцерогенларни нейтраллаштириб, гормонал балансни тиклайди, стресс вазиятларда тинчланишга ёрдам беради. Бизни ёшликдан сут ичишга мажбурлашади ва тўғри қилишади! Ҳар куни сут ичиш нафақат тиш ва суякларни кальций билан таъминлайди, балки стресс гармонлари ишлаб чиқарилишига ҳам тўсқинлик қилади.


Статистика ҳисоботларини электрон шаклда тақдим этиш тартиби тасдиқланмоқда\n09:19 / 08.04.2021\nСтатистика қўмитасининг “Статистика ҳисоботларини электрон шаклда тақдим этиш тартиби тўғрисидаги низомни тасдиқлаш ҳақида”ги қарори лойиҳаси эълон қилинди.\nНизом Ўзбекистон Республикасининг “Давлат статистика тўғрисида”ги, “Электрон рақамли имзо тўғрисида”ги, “Электрон ҳужжат айланиши тўғрисида”ги қонунларига мувофиқ, интернет тармоғи орқали электрон рақамли имзодан фойдаланган ҳолда электрон шаклда статистика ҳисоботларини тақдим этиш тартибини белгилайди.\nСтатистика ҳисоботи қуйидаги респондентлар томонидан тақдим этилади:\nфаолият юритаётган респондентлар (фаолият кўрсатмаётган ва ҳаракатсизлардан ташқари);\nянги ташкил этилган респондентлар биринчи маротаба белгиланган статистика ҳисоботи навбатдаги давридан бошлаб;\nфаолияти тугатилган респондентлар фаолият юритган ҳисобот даври учун ўз фаолиятини тугатиш вақтида.\nСтатистика ҳисоботини электрон шаклда тақдим этиш респондентнинг ўз хоҳишига кўра ахборот-коммуникация технологияларини қўллаган ҳолда амалга оширилиши мумкин.\nСтатистика ҳисоботларини электрон шаклда тақдим этувчи респондентлар уларнинг қоғоз шаклидаги нусхасини тақдим этишга мажбур эмас.\nСтатистика ҳисоботларини электрон шаклда тақдим этмайдиган респондентлар учун уларни қоғоз шаклида тегишли статистика органига тақдим этишнинг амалдаги тартиби сақланиб қолинади.\nСтатистика органлари томонидан статистика ҳисоботини тақдим этишнинг белгиланган даврийлигидан кўпроқ даврийликда талаб қилинишига йўл қўйилмайди.\nЭлектрон шаклдаги статистика ҳисоботи қоғоз ҳужжатга тенглаштирилади ва у билан бир хил юридик кучга эга ҳамда белгиланган тартибда архивда сақланиши лозим.\nЭлектрон шаклдаги статистика ҳисоботининг сақланиш муддати қоғоз шаклидаги статистика ҳисоботлари учун белгиланган муддатдан кам бўлмаслиги керак.\nЗаруриятга кўра, статистика органи томонидан электрон статистика ҳисоботининг қоғоз шаклидаги нусхаси тайёрланиши мумкин, нусхада тегишли реквизитлар, тайёрланган вақти ва санаси кўрсатилади. Электрон статистика ҳисоботининг қоғоз шаклидаги нусхаси уни тайёрлаган статистика органи раҳбари томонидан имзоланади.\nРеспондентлар статистика ҳисоботини тақдим этиш ва қайта ишлаш бўйича махсус ахборот тизимидан Давлат статистика қўмитасининг электрон интерактив хизматлар порталида (my.stat.uz) автоматик тарзда яратилган шахсий кабинети орқали бепул фойдаланади.\nСтатистика ҳисоботи шаклига белгиланган тартибда ўзгартиришлар киритилган тақдирда, Давлат статистика қўмитаси тегишли электрон намунага зарур ўзгартиришларни киритиб, ўзининг расмий сайти орқали респондентни ўзгартиришлар тўғрисида хабардор қилади.\nСтатистика ҳисоботини электрон шаклда тақдим этиш учун респондент:\nДавлат статистика қўмитасининг электрон интерактив хизматлар портали (my.stat.uz) орқали электрон рақамли имзодан фойдаланган ҳолда ахборот тизимидаги шахсий кабинетига киради;\nтегишли статистика ҳисоботи шаклини тақдим этиш даврийлиги ва белгиланган муддатидан кечиктирмай электрон статистика ҳисоботини шакллантиради ва Давлат статистика қўмитасига жўнатади.\nСтатистика ҳисоботини тақдим этиш муддатининг сўнгги куни дам олиш ёки байрам (ишланмайдиган) кунига тўғри келса, ундан кейин келадиган биринчи иш куни муддат тугайдиган кун деб ҳисобланади.\n10:12 / 02.04.2021\nУч ойда қайси ҳудудда энг кўп никоҳ қайд этилгани маълум бўлди\n10:25 / 31.03.2021\nЎзбекистон икки ойда 17,5 млн долларлик енгил автомобиллар импорт қилди\n14:09 / 30.03.2021\nСўнгги 10 йилда Ўзбекистонда бирорта музей ташкил этилмагани маълум қилинди


4 января, 2020 10 мая, 2020\n«Мен қилган ҳамма нарса нотўғри эди. Қайнотам яхши, жуда меҳрибон. Менга ачинарди. Лекин менга қайнотам билан бир хонада ёлғиз бўлишга рухсат йўқ эди. Эрим билан ёлғиз қолганимизда мени кинолар кўришга мажбурлар ва у ерда нима кўрсатилса, қайтаришимни талаб қиларди. Мен рад этганимда у мени дўппосларди», — дейди Ясмина.


Таниқли рассом Вячеслав Охуновга чиқиш визаси берилмаяпти « Ўзбекистон Халқ Ҳаракати\n24 October 2012 - 7:59\nОзодлик боғланган Ўзбекистон Ички ишлар вазирлиги хорижга чиқиш-кириш ва фуқаролик бошқармаси мулозими Нодир Зияев ҳам “Нега рассом Вячеслав Охунов Ўзбекистондан чиқарилмаяпти?” деган саволга жавоб бера олмади.\nж) Агар шахс ҳарбий чақирув участкасига рўйхатга олинган бўлса ва ҳақиқий харбий хизматни ўташи лозим бўлса – ҳарбий хизмат муддати тугагунча ёки қонунга мувофиқ ундан озод қилингунча.\n– Мени нега ҳаракатланиш ҳуқуқидан маҳрум қилишганини тушунмадим. Ҳозир республика ичида ҳам сафар қилишим қийин. Паспортим ОВИРда ëтибди. Бухорога бормоқчи эдим¸ шунга улардан справка олдим, – дейди Охунов.\n– Улар менга анча чидаб келишди. Ëзда Ўзбекистон Халқ ҳаракатининг Прагада ўтган қурултойига таклфнома олганимдан кейин мени деярли уй қамоғига солишди, – дейди рассом.\nВячеслав Охунов Гулнора Каримова нашр қиладиган “Белла Терра” журналини ҳажв қилган эди.


Хитойнинг Qoros 3 седани электрда ҳаракатланишни ўрганди » Скачать музыку бесплатно новинки музыки 2016-2017\nХитойнинг Qoros 3 седани электрда ҳаракатланишни ўрганди\nКомментариев: 0 Просмотров: 179 Дата: 17-05-2016, 09:57 Qoros Automotive Хитой-Исроил қўшма корхонаси Qoros 3 Q∙Lectric электроседанининг сериялаб ишлаб чиқарилишидан аввалги прототипини намойиш этди. Электроседан ўзининг бензинда ҳаракатланувчи “эгизаги”дан радиатор панжарасининг янгилиги, бамперлари, олд ва орқа бампердаги EV ёзувлари билан фарқ қилади. Салонда эса атиги битта ўзгариш бўлган — тезлик узатиш қутиси ричаги ўрнига металл диск-селектор ўрнатилган. Автомобилнинг оғирлиги 1750 килограмм, “тўлиқ бак” билан 350 километргача йўл боса олади, соатига 160 километргача тезликка эриша олади. Автомобиль аккумляторларининг уйдаги оддий, маиший розеткадан тўлиқ қувватлантириш учун саккиз соат керак бўлади. Махсус қувватлантириш станциясида эса бир соат ичида автомобиль 80 фоиз қувват олади. Автомобилнинг бошқа техник тафсилотлари ҳозирча маълум эмас. Тахминларга кўра, машина 2016 йилнинг учинчи чорагидан бошлаб ишлаб чиқарилиши мумкин. Qoros 3 Q∙Lectric Хитой бозорида неча пулдан сотилиши ҳозирча номаълум, бироқ седаннинг бензинда ҳаракатланувчи модификацияси 15 510 доллардан сотилмоқда. - деб хабар бермоқда Carzone.uz нашри.


Ҳоким ёрдамида спортчининг мурожаати ҳал этилди\nТошкент вилояти ҳокими Рустам Холматов жойларда ёшлар билан учрашиб, уларнинг муаммоларини ҳал этишга ёрдам бермоқда. Бир неча кун аввал Бўка туманидаги 35-умумтаълим мактабида бўлиб ўтган тадбирда йигит-қизлар вилоят раҳбарига бир неча масалалар бўйича мурожаат қилганди.\nХусусан, Бўка педагогика касб-ҳунар коллежининг жисмоний тарбия йўналишини тамомлаган, айни пайтда эса ишсиз бўлган Руслан Қувондиқов ўзининг маҳалласида футбол тўгараги очиш учун футбол сеткаси, дарвозаси анжомлари ва тўплар зарурлигини айтиб, ёрдам сўраганди.\nЯқинда Русланнинг илтимоси қаноатлантирилди. Вилоят Жисмоний тарбия ва спорт бошқармаси томонидан унга барча зарур спорт жиҳозлари етказиб берилди. Шунингдек, Руслан Қувондиқов келгуси йили туман Болалар ва ўсмирлар спорт мактабига мураббийликка ишга таклиф қилинди.


Олимлар саратон ва қаришни олдини оладиган моддани топишди - 24.10.2019, Sputnik Ўзбекистон\nОлимлар саратон ва қаришни олдини оладиган моддани топишди\nФранция олимлари саратон ва қаришни олдини оладиган моддани топишди. Тадқиқот инсон мушакларида тажриба ўтказилди. 24.10.2019, Sputnik Ўзбекистон\n12:01 24.10.2019 (янгиланди: 12:17 24.10.2019)\nФранция олимлари саратон ва қаришни олдини оладиган моддани топишди. Тадқиқот инсон мушакларида тажриба ўтказилди.\nТОШКЕНТ, 24 окт – Sputnik. Пастер институтининг француз олимлари GDF11 оқсили қариш билан курашиш ва танани саратон касаллигидан ҳимоя қилишини аниқлади. РИА Новости хабарига асосан.\n23 Октябр 2019, 20:29\nТадқиқот натижалари MedicalXpress порталида жойлаштирилди.\nИлмий гуруҳ мушакларда бир неча тажрибаларни ўтказишди.\nМутахассислар GDF11 юрак ва саратон хасталикларини олдини олишда самарали ёрдам берадиган парҳезларга ёрдам беришини аниқладилар.\nБундан ташқари, қари кемирувчиларга оқсилни киритиш миядаги қон томирларининг тикланишига ва нейрогенезнинг кучайишига олиб келди.\n“Ушбу маълумотлар метоболик касалликлар, семириб кетиш ва нейродегенратив хасталикларни даволашда GDF11 моддадан фойдаланиш ғоясини қўллаб қувватлайди”, - деб ҳисоблайди профессор Пьер-Мари Льедо.


Ойбек Нурматов: Суперлигада дебют қилганимдан хурсандман\nФутболь бўйича Ўзбекистон чемпионати\nЧЕМПИОНЛАР ЛИГАСИ ЎЙИНЛАРИДА ЭНГ УНВОНЛИ КЛУБ\nЕВРОПА ЧЕМПИОНАТЛАРИНИНГ ЭНГ УНВОНЛИ КЛУБИ\nЎзбекистон Pepsi Суперлигаси 2018\nЎзбекистон Pepsi Суперлигаси — Футбол бўйича 27- Ўзбекистон чемпионати\nPEPSI Суперлига-2018 мавсуми якунланди. Мавсум пайтида “Сўғдиёна” жамоаси мураббийи Сергей Лушчан бир неча ёш футболчиларга ўйин тажрибасига эга бўлиши учун имкон берди ва шу туфайли маҳаллий футболчиларни ўзи учун топди.\nШундай ёшларнинг вакили Ойбек Нурматов бўлиб, ўтиб кетган мавсумда биринчи чиқиш қилганлигига қарамай, уйинларда 4 та гол урди. Мавсум охири ҳақида Ойбек Нурматов шундай деди.\n– Мазкур йил мавсуми мен учун жуда қувонарли ва хотираларга тўла тарзда ўтди. Чунки Суперлигада биринчи бор чиқиш қилишга эришдим, қолаверса 4 та гол уришга муваффақ бўлдим. Албатта, бунда жамоа бош мураббийи Сергей Лушчаннинг улуши жуда улкан, деб ҳисоблайман. Биздек ёш футбол ўйинчиларига ишониб рақиб жамоаларга қарши асосий таркибда ўйинга тушиб, салоҳиятимизни намоён қилишга берди. Бундай ишонч билдиргани учун ушбу мураббийга ўз ташаккуримни билдираман. Мен билан тўп сураётган футбол ўйинчиларга ҳам ташаккуримни изҳор қиламан. Чунки улар менга доимо ишонишди.\nБўлиб ўтган ўйинлар чемпионатимиз жуда қизиқарли ва мухлисларбоп даражада ўтказилди. Энг асосийси, 2018 йилда ўйинларда иштирок этувчи мухлислар сони орта бошлади. Бу ҳолат – футбол ўйинчиларини хам руҳини кўтаради. Жиззахдан бўлган бизнинг мухлисларимиз жамоамизни хатто меҳмонда бўлиб ўтган ўйинларимизда ҳам руҳиятимизни кўтаришди.\nЖамоалар ҳам мухлисларга ёқадиган ўйин намойиш этишга уринишди. Ўйинларда ҳар бир очко учун жиддий кураш борди. “Сўғдиёна” ҳам имкон қадар мухлисларини хурсанд қилишга уринди. Лекин аксарият учрашувларда ўзимиз йўл қўйган хатолар эвазига муҳим ўйинларда имкониятни бой бериб қўйдик. Энди келаси мавсумда ишқибозларимизни чиройли ғалабалар билан хушнуд қилишга ҳаракат қиламиз, — деди ёш футболчи.\nМамлакат кубоги ўйинлари: “ПАХТАКОР” – “ЛОКОМОТИВ” 4:0\nПФЛ энг яхшиларни мукофотлади\n“Андижон” эртадан ўз қароргоҳида йиғилади, февралда эса хорижда ҳам йиғин ўтказади\nЧЕМПИОНЛАР ЛИГАСИ �...\nЎзбекистон Pepsi Супе...\nЎйинлар жадвали: Ўз...


Самарқандда 12 сентябрь куни ҳаво булутли бўлади\n11.09.2020 | 19:00\n«Ўзгидромет» 12 сентябрь куни Самарқандда кузатиладиган об-ҳаво маълумотларини тақдим этди.\nУнга кўра, Самарқанд вилоятида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 м/с тезликда эсади. Ҳарорат кечаси 12—17 даража, кундузи 27—32 даража бўлади.\nШунингдек, Тошкент шаҳрида ҳаво бир оз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3—8 м/с тезликда эсади. Ҳарорат кечаси 14—16 даража, кундузи 28—30 даража бўлади.\nҚорақалпоғистон, Хоразм вилоятида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 м/с тезликда эсади. Ҳарорат кечаси 12—17 даража, кундузи 25—30 даража бўлади.\nБухоро ва Навоий вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 м/с тезликда эсади. Ҳарорат кечаси 12—17 даража, кундузи 25—30 даража бўлади.\nТошкент, Сирдарё ва Жиззах вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 м/с тезликда эсади. Ҳарорат кечаси 12—17 даража, кундузи 27—32 даража бўлади.\nҚашқадарё ва Сурхондарё вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 м/с тезликда эсади. Ҳарорат кечаси 13—18 даража, кундузи 30—35 даража бўлади.\nАндижон, Наманган, Фарғона вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5—10 м/с тезликда эсади. Ҳарорат кечаси 12—17 даража, кундузи 25—30 даража бўлади.\nРеспубликанинг тоғли ҳудудларида ҳаво бир оз булутли бўлади, баъзи жойларда ўзгариб туради, тоғ олди ва тоғ ҳудудларда бироз ёмғир ёғиши, момақалдироқ бўлиши мумкин. Шамол шарқдан 7—12 м/с тезликда эсади. Ҳарорат кечаси 8—13 даража, кундузи 17—22 даража бўлади.\nЯнгиликларни Телеграм каналда кузатинг\nБепул намойишлар, кўргазмалар ва телевизион премьералар – «Ўзбеккино» 8 март муносабати билан акция эълон қилади\nЎзбекистонда коронавирусдан соғайиш кўрсаткичи 99 фоизга етди\nЎзбекистоннинг ҳар бир ҳудудида Ёшлар медиа маркази ва Ёш журналистлар мактаби очилади\nИИВ аёллар ўртасида оғир жиноятлар камайганини маълум қилди\nБўстонлиқда бошқа фуқаронинг 15 сотих ерини сотмоқчи бўлган шахслар ушланди\nАндижонда ишлаб чиқариш объектида ёнғин юзага келди – видео\nБиз ҳақимизда Реклама Алоқа\nЯнгиликлар Teznews’дан бошланади! | 2021


Эркагу-аёллар уриб-тепиб ўлдиришда гумон қилинаётган ўқитувчи ҳақида\nЭркагу-аёллар уриб-тепиб ўлдиришда гумон қилинаётган ўқитувчи...\n28.11.2019 09:20 0 19424\nСамарқанд шаҳрида бир гуруҳ йигитлар томонидан калтакланиши натижасида ўқитувчи вафот этгани ҳақида хабар бериб ўтилган эди. Ўзбекистон Республикаси ИИВ ҳузуридаги Тергов департаменти томонидан бу ҳақда батафсил маълумот берилди.\n2019 йил 20 ноябр куни тахминан соат 02:00 ларда 28 ёшли фуқаро «Изатулло» ўзининг 30 ёшли таниши «Мақсуд» билан биргаликда Самарқанд шаҳар Буюк ипак йўли кўчасида жойлашган автобус бекати олдидан ўтиб кетаётган «Асал» исмли аёлга гап отишган. Бу вақтда Асалнинг ёнида бўлган 2 нафар эркак танишлари ушбу ҳолатга аралашиб, улардан бири Изатуллонинг юзига бир маротаба урган. Шунда Асал ўзининг танишига қўнғироқ қилиб уларни чақирган. Асалнинг чақирувига биноан жами 6 нафар шахслар келишган. Уларнинг ичида 2 нафари аёллар бўлган. Шундан сўнг улар бир гуруҳ бўлишиб, шу куни соат 03:40 ларда жамоат жойи ҳисобланган Самарқанд шаҳар Беруний кўчаси 82-уй олдида жамиятда юриш-туриш қоидасини қасддан менсимасдан фуқаро Изатуллонинг шериги Мақсудни сўкиб ҳақоратлаб, танасини турли жойларига қўл-оёқлари билан уриб-дўппослаб тан жароҳатлари етказишган.\nШундан сўнг 3 нафар аёл ва 3 нафар эркак шахслар қўл-оёқлари билан Изатуллонинг бош қисми ва танасининг турли соҳаларига бир неча маротаба уриб дўппослаб, оғир тан жароҳати етказишган.\nКўрилган тезкор чора тадбирлар натижасида Изатуллога нисбатан жиноятни содир этган шахслардан 3 нафари ички ишлар ходимлари томонидан ушланган. Тез тиббий ёрдам шифохонасининг бирламчи маълумотномасига кўра, Изатуллога «бош мия суякларини оғир синиши» ташхиси қўйилган.\nМазкур ҳолат юзасидан 2019 йил 20 ноябр куни Самарқанд шаҳар ИИО ФМБ ҳузуридаги тергов бўлими томонидан Ўзбекистон Республикаси Жиноят кодексининг 104-моддаси 1-қисми (қасддан баданга оғир шикаст етказиш) билан жиноят иши қўзғатилган.\n2019 йил 23 ноябр куни Изатулло кўрсатилган тиббий муолажаларга қарамасдан шифохонада вафот этган ва шу куни унинг ўлим сабабини аниқлаш мақсадида судга оид тиббий экспертиза тайинланган ҳамда жиноят иши ЖКнинг 104-моддаси 3-қисми «д» бандига қайта малакаланган.\nДастлабки тергов жараёнида 3 нафар шахсга нисбатан Ўзбекистон Республикаси ЖКнинг 104-моддаси 3-қисми «д» банди ва 277-моддаси 2-қисми «б» банди билан айб эълон қилиниб, уларга нисбатан «қамоққа олиш» тарзидаги эҳтиёт чораси қўлланилган ва қолган 6 нафар гумон қилинувчиларга нисбатан тегишли эҳтиёт чораларини қўллаш масаласи кўрилмоқда.\nҲозирда жиноят иши бўйича дастлабки тергов ҳаракатлари олиб борилмоқда ва натижасига кўра қонуний қарор қабул қилиниши таъминланади.\nАниқланишича марҳум И.М. 2016 йил 06 июн куни Мирзо Улуғбек номидаги Ўзбекистон Миллий университетини тамомлаб, 2016 йил 2 сентябр куни Самарқанд шаҳридаги 42-сонли умумтаълим мактабига ўқитувчи бўлиб ишга кириб, 2017 йил 25 сентябр куни ишдан бўшаган ва Россияга ишлаш учун кетиб, 2018 йил август ойида қайтиб келган.\n2018 йил 3 сентябр куни яна шу мактабга ўқитувчи лавозимига ишга қабул қилинган, ҳамда ўқувчиларга рус тилида тарих фанидан дарс бериб келган. Жорий йилнинг 17 октябр кунидан буён ишдан бўшашлиги ҳақида мактаб директорини оғзаки огоҳлантирган ва мактабга ишга бормай, шу вақт мобайнида Самарқанд шаҳри Мирзо Улуғбек ва Шохрух кўчалари кесишувчи чорраҳасида сомса сотиш билан шуғулланган.\nЎзбекистон Республикаси ИИВ ҳузуридаги Тергов департаменти фуқаролардан мазкур ҳолатнинг барча тафсилотлари аниқланиб, тергов ҳаракатлари якунига етгунига қадар ижтимоий тармоқларда номақбул изоҳлар беришдан сақланишларини сўраймиз.\nҲодиса 29/02, 16:41\nАндижонда нотаниш эркакни пичоқлаган 20 ёшли рецидивист қўлга олинди\nҲуқуқ 06/02, 12:45\nҚўқондаги чойхонада ўқ овози эшитилди, уч киши яраланган...